Lifan-Z/Chinese-poetries-txt huggingface dataset:
百岁光阴十过三，故山路梗梦中还。看来身在终为累，悟得心空始是闲。几度踏云归草屋，有时卧雨掩松关。人间转盼皆陈迹，何必长生久驻颜。
活计烟波羡谢三，醉眠钓艇去仍还。为怜死者今何在，笑杀忙人不识闲。烛影欲残登夜榻，鼓声未绝启晨关。匆匆役役尘中走，一见青山一动颜。
花前欢笑忆春三，何故东君尚未还。一寸心中千种事，百年世上几时闲。虏迁玉帛犹归市，马犯金汤即弃关。生怕朔风吹下雪，飞来点鬓妒红颜。
古时明月碧霄间，曾照鸾舆幸蜀还。御座乍空三殿远，朝仪暂歇六更闲。马屯腥雾彤墀坏，鶑哭冤春玉户关。苦是年年归旧燕，绕檐偷语问龙颜。
长夜漫漫发浩歌，生民涂炭果如何。中兴车马修攘在，变雅君臣废缺多。赤帜开明新日月，青毡恢拓旧山河。誓崇忠义诛奸逆，田海虽迁志不磨。
云禁江城昼色阴，可怜寂寞读书身。风霜虐命四五载，雨露润民三百春。雁落愁声唯送泪，马驰怨迹岂成尘。如今不独桐江上，新著羊裘又一人。
大地疮痍痛正新，南归不避雪纷纷。柳边人忆一湖锦，松下僧闲九里云。熟路有缘家易到，空经无字世难闻。菖蒲涧水濯双足，雁荡山巅曝夕曛。
谁居此域作生涯，偏许刘伶毕卓家。屋影空空天渺漭，烛光闪闪地横斜。春红软玉颓衣树，秋碧流波漾缬花。接壤或通三岛路，任他苦海事如麻。
万里和风眼底回，陶陶乐土隔飞埃。暖浮花思春初透，红涨霞纹潮正来。长驻童颜驱老去，不教玄鬓受愁催。举头阊阖手能摸，更欲乘风过九垓。
愁海茫茫望不穷，黄茅白苇渺阴风。凤凰高遁层霄外，豺虎横行大道中。九庙倾颓郊祀废，四方祸乱国家空。于今建武重兴汉，谁是云台第一功。
鞠躬尽瘁吊无君，满耳冤声不忍闻。醉去忘形犹蜕骨，怒来嚼齿欲穿龈。腥风涴晓春应怨，痴雾霾空路莫分。荧惑星明圣人出，频频中夜验天文。
愁里高歌梁父吟，犹如金玉戛商音。十年勾践亡吴计，七日包胥哭楚心。秋送新鸿哀破国，昼行饥虎啮空林。胸中有誓深于海，肯使神州竟陆沉。
钧天梦冷紫宸春，臣子衔哀社稷屯。一缕血忱开白日，两篇心誓哭苍旻。渡江祖逖愿兴晋，蹈海仲连羞帝秦。回首故都宫阙恨，满山秋色正愁人。
眼见今朝菊又黄，双扉渍泪唁凄凉。峥嵘岁月精神发，磅礴乾坤意气狂。新雁来时芳草死，归鸿尽处暮云长。后年箭主当回跸，始信山河再属唐。
太极之髓日之精，生出天地秋风身。万木摇落百草死，正色与秋争光明。背时独立抱寂寞，心香贞烈透寥廓。至死不变英气多，举头南山高嵯峨。
此君气节极伟特，令人爱之舍不得。遍造山水有竹处，不问主人识不识。朝朝暮暮看不足，感得碧光透双目。一旦心空忽归去，挺身特立化为玉。
南土新飞劫火灰，琼仙恋国暗惊猜。定应摄向天宫种，不忍陷于胡地开。花死青春禽鸟哭，城埋黑气鬼神哀。一朝枯枿变高树，传得欢声沸似雷。
黄道霾阴昼蚀光，野浮冤气白冥茫。世无圣主天应哭，时有忠臣国不亡。万刃攒身终莫变，一诚铭骨岂能忘。休嫌重复叨叨说，未奏肤公正断肠。
生得贞心铁石坚，肯将识见与时迁。泪如江水流成海，恨似山峰插入天。慷慨歌声闻屋外，婆娑剑影落灯前。篇篇字字皆盟誓，莫作空言只浪传。
愤气填膺奈若何，千生万死不消磨。夷齐道丧纲常坏，汤武兵兴叛逆多。天外游心穷碧落，风前注目寄苍波。此时此意那容说，环顾斜阳一浩歌。
攀断龙髯哭不回，鼎湖仙去下民灾。一身肉痛愁销骨，两脸颜枯瘦入腮。誓以匹夫纾国难，艰于乱世取人才。屡曾算至难谋处，裂破肺肝天地哀。
法驾遥巡六载余，农桑烟火顿萧疏。深山大泽精灵哭，赤县神州鸟兽居。天下黄金归朔漠，南中白骨蔽郊墟。漳泉数郡屡反正，賸有忠臣野史书。
六合漫空一网罗，驱徭椎剥极烦苛。星辰错乱历无准，天地阴寒气不和。汉室公卿周勃少，河梁朋友李陵多。蹴然发叹悲风过，渺渺吴淞卷白波。
双眼荒荒不寐时，冥搜俊杰慕夷齐。谶符铁券虏当灭，梦出玉清天亦低。城里月明闻虎过，人间夜久望鸡啼。深怜举国巅崖底，谁构悬空万丈梯。
推上沧溟犯玉京，业龙鼓怒恣纵横。青天忽破鬼神走，黑雨骤来山岳倾。混沌重新开覆载，虚空顿觉发光明。如今清净浑无碍，一日南风万物荣。
万重围里脱兵氛，匹马勤王志不分。既抱忠贞仇敌国，莫于成败议将军。身前名照江南月，地下心衔塞北云。为痛英雄并消没，托诗为史笔传闻。
江南丝尽入机房，欲此虚空彼富强。鞭挞别工皆学织，程量计日定成章。惊心蟠凤愁应死，泪手攀花痛不香。贫者只宜岩谷隠，草纫槲叶当衣裳。
七日阴霾事可知，楼船鱼贯果谁为。人心自感兴元诏，天意难同建武时。黄屋朔风那有济，角巾东路觉无期。公为万古纲常计，儿女扳船不暇悲。
间关海岛岂谋身，婴臼存心力不能。天上龙章空结梦，人闲鱼腹了中兴。英雄一死从君父，忠义遗编托友朋。万里楚魂招不得，诗成惟有泪沾膺。
当宁宵衣务得贤，草茅何足副详延。天人要语垂清问，仁敬陈言上奏篇。愧乏谋猷裨乙览，忽惊姓字首胪传。乾坤大德知难报，誓秉孤忠铁石坚。
圣主游心六艺文，先皇成宪自常遵。天人亲屈九重问，岭海同归一视仁。已忝胪传魁众俊，复叨燕衎逮微臣。终身祗佩丁宁训，远到功名愿自珍。
岧峣仙境倚层丘，百尺泠泠瀑素流。春长绿莎成绣幕，夜留新月作琼钩。涧边云护千年韭，岩底凉生六月秋。欲访安期何处觅，药炉丹灶且追游。
跨浙远来瞰东极，禹穴云生海东碧。白玉空为越土尘，青山不改秦时色。越王台上几秋霜，秦皇楼边多夕阳。世事茫茫今复古，断烟衰草共凄凉。
郫筒对峙玉清圆，绝胜当年碧筒莲。倾酿尚侔春楚楚，开樽犹带雨涓涓。昔遗溪上晋六逸，今入饮中唐八仙。一榻青奴凉更好，醉来乘月伴高眠。
落梅香影放华灯，快我来寻采若盟。花醉羽觞金谷酒，莲开蜡炬锦官城。家家珠翠成群戏，处处笙箫簇队行。惟有天津桥上月，无人能复记新声。
思人谁复念婆娑，窟室崖阴未易磨。四十围间看溜雨，三千年后数恒河。不堪与世供狙械，尚许遗民占鸟窠。从此便名夫子树，匡人斤斧奈予何。
手挈东风上水关，凤书迎日看新班。五湖家世乌衣巷，三峡楼台赤甲山。画戟门开春昼永，卧龙帐稳海波闲。安危大计须公等，天定应知即赐环。
家住千峰落照边，移家三泖白鸥前。东邻旧日秦侯隠，西路新巢卫叟还。当日钓游频入梦，何事婚嫁送归田。会须共跨青溪鹤，点易寒窗伴老仙。
何代神仙碧玉宫，攀缘直上与天通。拓开四壁层梯峻，幻出千形五色融。后拥前遮山作卫，左嘘右吸水成弓。咨诹我欲呼猿鹤，一笑今谁此兴同。
近来西北又干戈，独立斜阳感慨多。雷为元城驱劫火，天胡丁谓活鲸波。九原难起先生死，万世其如公论何。道过雕峰休插竹，想逢寇老续长歌。
如今便一似麻糊，也是人间大丈夫。笔里无时那解有，命中有处未应无。百千万世传名节，二十三年非故居。寄语长安朱紫客，尽心好上帝王书。
君来路，吾归路，来来去去何时住。公田关子竟何如，国事当时谁汝误。雷州户，崖州户，人生会有相逢处。客中颇恨乏蒸羊，聊赠一篇长短句。
农圃谁言与世违，韶华正恐属柴扉。天机花外闻幽哢，野色牛边睨落晖。膏雨平分秧水白，光风小聚药苗肥。行歌隠隠前村暖，忽省深山有蕨薇。
一点阳和薰万宇，最饶佳致是山庄。鸡豚祝罢成长席，鶑燕听来隔短墙。嗜酒不嫌多种秫，无襦长恨少栽桑。东郊劝相何烦尔，农圃吾生自合忙。
最爱林中过客稀，坐分片石澹忘归。僧闲时与云来往，鹤老不知城是非。潇洒山光秋入画，清寒花气晓侵衣。一溪截断红尘影，西有任公旧钓矶。
客鬓双蓬老拾遗，一灯明灭酒醒时。百年回首忽成梦，万窍有声皆是诗。残夜月枝乌未稳，故乡水草雁多饥。袷衣初试新霜冷，欲折黄花寄所思。
声断薰弦万壑幽，三千年事水空流。衮衣剥落星辰古，野庙凄凉鹿豕秋。孝友风微惟故井，神明胄冷尚荒州。九疑回首孤云远，老泪斑斑楚竹愁。
吴地繁华半劫灰，故山秋远梦频回。琵琶亭老春风棹，桑落洲寒夜雨杯。岁月悠悠人几换，关河渺渺雁空来。酒酣欲寄登临眼，黄叶斜阳满废台。
大雅凋零尚此翁，醉乡一笑寄无功。衣冠洛社浮云散，弓剑桥山落照空。东鲁有书藏古壁，西湖无树挽春风。巾车莫过青华北，城角吹愁送暮鸿。
一灯细语煮茶香，云影霏霏满石床。万里梦魂形独在，十年诗力鬓俱苍。山空络纬悲秋雨，水落蒹葭足夜霜。未会漆园观物意，酒阑犹发次公狂。
四邻井灶出荒墟，独鹤归来认旧庐。一迳苍苔供瘦策，半簪华发伴残书。斜阳巷陌语初燕，新水池塘生细鱼。小立春风怜寂寞，忽吹花片入襟裾。
乾坤万事上眉端，寂历东风独倚阑。白发余春能几醉，绿阴细雨不多寒。香飘苔迳花谁惜，影落沙泉鹤自看。碧眼野僧知我意，素琴携就竹西弹。
心事凄凉寄雁声，石田苔满未妨耕。西风戍角催年换，残夜江楼见日生。煮茗敲冰贫有味，看花隔雾老无情。湖山犹忆笙歌底，笑领春香绿满觥。
江风吹梦到书楼，楼外新鸿数点秋。葛老巾山空落照，晋时带水尚东流。鱼虾市散荒烟合，鸟雀门深细草幽。何处一声长笛起，觉来独客在沧洲。
半壑松云识稚川，携琴曾此写风泉。日乌月兔神丹古，春蚓秋蛇醉墨鲜。世事荣枯成一笑，人生好丑在千年。下方城郭尘如海，输与山中枕石眠。
衡门愁绝坐诗穷，瘦策荒途况此翁。流水年华孤月在，黄花心事几人同。乡书杳杳迎江雁，客枕萧萧避井桐。昨夜莼鲈应入梦，扁舟归去及秋风。
诗兴翩翩度雪溪，岩云犹护旧留题。梦回残月苍梧晓，家在春风秀麦西。萱草堂深衣屡寄，桃花观冷酒重携。故山石镜无人问，空与寒猿照影啼。
高名不与魄俱沈，鱼腹孤忠耿至今。翠碣已书身后谥，寒泉犹照死时心。神游旧月山河改，梦断疏槐风雨深。埋骨誓终从武穆，栖霞岭树隔秋阴。
野鹤松根认履声，梦中钧乐尚泠泠。南山老翠几千尺，北斗寒芒第一星。泉石好春归健笔，乾坤正气寄遗经。神功未展潜蛟在，还卷风雷付六丁。
滨死孤臣雪满颠，冰毡啮尽偶生全。衣冠万里风尘老，名节千年日月悬。清唳秋荒辽海鹤，古魂春冷蜀山鹃。归来亲旧惊相问，禾黍离离夕照边。
读史双眸夜烱然，一声江雁落灯前。马非汗血材终下，木或青黄性不全。风月未容诗入务，乾坤应许酒为年。寒城日出无穷事，老耳山中独听泉。
黄叶青苔昼掩关，无端两鬓为诗斑。胸吞云梦不知岸，堂在崆峒岂有山。卷道暮年荆璞在，传家遗墨浦珠还。王良去后盐车厄，老骥空怀十二闲。
相隔云江有梦寻，篇诗寄旧重兼金。山林未遂鹿麋性，风雨空愁葵藿心。老气十年看剑在，秋声一夜入灯深。铜槃消息无人问，寂寞西楼待雁音。
闲采秋荷自制衣，相逢旧雨语依依。学穷科斗心空老，梦跨蟾蜍肉不飞。几唤江帆和雁渡，长歌岩户见云归。何须化鹤千年后，城郭人民半已非。
初阳蒙雾出林迟，贫病虽兼气不衰。老爱归田追靖节，狂思入海访安期。春风门巷杨花后，旧国山河杜宇时。一种闲愁无着处，酒醒重读寄来诗。
秦望诸峰入几看，仙居缥缈五云端。天高地迥三千界，月白风清十二阑。碧海气清珠佩湿，明河影落玉箫寒。超然身在鸿蒙上，何必蓬莱跨紫鸾。
客来持酒洒烟霏，空想高风意欲飞。老洞藏云安石卧，孤舟载雪子猷归。一川白鸟自来去，千古青山无是非。欲上危亭愁远眺，废陵残树隔斜晖。
水竹翛翛称客居，有时挟䇲自观鱼。为儒老入他州籍，怀古幽探异穴书。日暮碧云归已晚，岁寒青桂看如初。文章自古多憎命，狗监无劳诵子虚。
乡心几梦海坛居，半老儒冠计未疏。岸竹色侵春压酒，墙花香度晓翻书。卜邻俎豆三迁后，负郭田畴二顷初。雨过新蔬青可摘，小船篱外卖溪鱼。
井乡聚散笑匆匆，岁月无情忽两翁。灯火城南听夜雨，桑麻杜曲忆春风。百花新意皆归燕，万里离愁独寄鸿。重约扁舟寻禹穴，夕阳疏树乱云东。
琅邪台上晚云平，虎视眈眈隘八纮。万里不知人半死，三山空觅草长生。兆来鬼璧沙丘近，威动神鞭海石惊。书外有书焚不尽，一编圯上汉功名。
英雄盖世竟何为，故里凄凉越水涯。百二势倾争逐鹿，八千兵散独乘骓。计疏白璧孤臣去，泪落乌江后骑追。遗庙荒林人酹酒，至今春草舞虞姬。
宿务沈城海日迟，十年冉冉镜中丝。江湖旧梦衣冠在，天地春风鼓角知。杜曲桑麻归已晚，尚平婚嫁毕何时。野人问我行藏事，自向庭前采柏枝。
旧梦仙山驾海鳌，飞梅如剪柳如缫。千门疑是繁星落，九陌不知明月高。零乱遗钿空宿草，升平叠鼓散春涛。寒灯寥落残书在，独抱荒愁寄浊醪。
寒芒曾动少微星，一水溶溶叠嶂横。落日渔舟吹远笛，断烟戍屋带荒城。沙鸥欲近如招隠，关树无多亦厌兵。却忆鶑花亭外路，太平箫鼓沸春声。
畎亩孤心老未衰，一篱瘦菊一瓢诗。黄埃赤日谩多事，苍狗白云能几时。山酒柏香春寿母，桉书芸冷夜呼儿。横琴妙在无弦处，何必知音有子期。
银桥疑驾海天长，丹粟离离照翠觞。影浸山河琼殿冷，舞深风露羽衣香。亦知广莫元无野，却笑温柔别有乡。手折一枝惊昨梦，素娥怜老授玄霜。
昭阳旧恨逐风飘，岁晚山中霜露饶。彭泽归来空自老，中原舞破为谁娇。返魂碧海熏初炷，宿酒沈香晕不消。亦是前身曾捧砚，品题因得入诗瓢。
冷云漠漠护篱阴，潇洒苔枝出竹林。影落寒矶和雪钓，香浮老瓦带春斟。几凭水驿传芳信，祇许沙鸥识素心。回首西湖千树远，扁舟寂寞梦中寻。
辟谷曾吞日月华，春风不老聚三花。玄关一窍通无极，白发余生笑有涯。野鹤相看盟秀竹，洞云何处食灵瓜。披图仿佛榴皮迹，珍重还如东老家。
文献凋零半垄云，荆花旧宅冷溪滨。欲知礼乐千年事，曾寄行藏八袠身。旌节自天惊隔世，衣冠入地见全人。鹄袍犹忆谈经处，风雨宫槐暗落薪。
化鹏有便风初积，栖𫛳无端日已斜。绝漠亦传垂死偈，故朝曾是劝忠家。层霄梦断关山笛，深雪魂归院落花。公论盖棺应自定，犹言遗德在东嘉。
薰风短棹水粼粼，老鹤疏林寂不闻。内史祠荒残碣雨，黄门书冷半堆云。猎场斜日分桑坞，驰道秋深走鹿群。寥落一觞谁吊古，渔乡烟景客平分。
突兀僧房倚翠微，金精幻虎霸图非。琼田万顷山如涌，铁壁千寻泉自飞。堂在经声通老石，楼开塔影落秋衣。千年幽独嗟谁氏，断刻苔深带夕晖。
凿开神斧是何年，珠雁金凫锁冷烟。薜荔带云悬古木，辘轳卷月出秋泉。岩前洗剑精疑伏，林下烹茶味亦禅。高倚石阑清啸发，恐惊池底老龙眠。
地坼东吴海脉连，画桥两道跨晴川。影翻河汉蛟龙国，势压江湖䗖𬟽天。几处征帆浮日月，四洲谯角隔风烟。三高远矣荒祠在，一笛阑干夕照边。
灰飞百尺景愁人，断础残芜但鹿群。对峙金焦两拳石，平分淮浙半江云。乾坤几沸萧公镬，风浪空藏郭氏坟。野衲不知兴废事，梵宫金碧自纷纷。
流水苍松石迳斜，瓮城城外梵王家。仙林不返云巢鹤，僧钵曾移海国花。剥落苔碑秋卧草，荒凉竹院午敲茶。当时一掷乾坤手，曾向山窗倚暮霞。
吴楚风烟画里看，中流树色拥禅关。一星化石江成陆，双塔摩空寺裹山。衲寄云林清海怪，泉移蛟窟照僧闲。千年天堑今如掌，寂寞寒潮自往还。
山裹中流小梵林，宝莲鳌背翠沈沈。半空但觉烟岚合，三面不知风浪深。仙井浴丹开晓日，海门浮玉澹秋阴。洞深瑶草无人采，瘗鹤残碑浸碧浔。
村酒沽来浊可斟，扁舟过雨系枫林。午香吹稻海田熟，秋蔓引苽茅屋深。天地暗尘归客鬓，江湖斜日动乡心。衰年自笑为形役，空羡闲鸥卧水阴。
回首前游梦未忘，江云漠漠树苍苍。客心空老鶑花月，诗貌不肥鱼稻乡。白虎气销遗瘦石，彩虹影冷卧斜阳。当时已叹来麋鹿，后二千年更断肠。
佛借龙宫五百年，平分城树与村烟。丛林忽涌中流地，双塔曾擎半壁天。石色带云笼客袖，磬声和月落渔船。袈袍不限侵门水，十载何人坐象筵。
观物闲中得化机，相随野鹤立多时。遗编蠹老芸空辟，旧念灰寒管不吹。夜气清明非药鼎，春风消息在梅枝。三杯美酒微微醉，细和尧夫击壤诗。
爆竹声残事事新，独怜临镜尚儒巾。寒窗琴册灯花晓，衰鬓江湖柏酒春。道在老天扶客健，书来稚子识家贫。旧山亦有闲风月，归与渔樵作主人。
花柳湖西别此翁，十年鬓雪忽重逢。唐陵愁问永和帖，楚水梦闻长乐钟。黄奶秋灯余旧癖，素侯野服拜新封。世情云雨何时了，千古青青太玉峰。
道人清事饭溪蔬，无酒闲愁已破除。五夜雪声梅角底，一春烟景竹筇初。园林芳信醒愁蝶，田野丰年入梦鱼。冰下流泉清老耳，东风先已到郊居。
十年疏鬓为谁斑，天借儒冠日月闲。欹枕寒生双瀑涧，开门春满七星山。鹤归尚觉辽城是，鹃老空闻蜀道难。欲觅九还凭寄语，青牛何日度函关。
露洗檀心迥绝尘，猩袍曾受百花臣。东风唤起清平曲，西洛移来富贵春。金缕杯深如劝客，香霞幄暖欲薰人。年年此地开芳席，看到儿孙色更新。
小池荷净雨初晴，世念消磨未到僧。衣带长江空北固，觚棱旧月隔西兴。一春空负花前酒，独夜相知竹下灯。自笑老来甘鹢退，少年云路健追鹏。
净根元不竞芳菲，万柄亭亭出碧漪。乘露醉肌浑欲洗，无风清气自相吹。制裳香冷微云护，倾盖盟深独月知。却笑满城纷绣縠，濂溪此意更同谁。
黄卷无端作睡媒，火云万朵郁崔嵬。暑如酷吏何当去，薰自重华知几来。脚踏层冰思远壑，手遮赤日厌飞埃。披襟坐石不能夜，忽听南山起怒雷。
龙迎葱珮出珠宫，镜水凉生碧树中。崖裂千寻根到海，剑悬七尺气横空。昼闲谩写琴三叠，晓发犹余鼓一通。猿鹤无期云自在，人间何更有空同。
城居苦热念林丘，偶向殊庭送羽流。双袖携云禹穴晓，一瓢分雨舜田秋。溪声冉冉来松壑，秋意萧萧满竹楼。我与蝇蚊争昼夜，梦中犹及赴清游。
物外高栖岂好奇，爱凉坐到雨来时。四愁岁月空平子，三乐乾坤自启期。晋代诸贤曲水会，镐京遗泽变风诗。世交翻覆如云雨，野鹤孤心老竹知。
玉佩珊珊不可招，眼空尘界等秋毫。山林贞白三层迥，湖海元龙百尺高。自笑行藏关气数，肯将歌舞换风骚。卷帘最爱南山近，坐听松声起碧涛。
肥马轻裘到此难，名标九锁翠微间。天开洞府几千载，地隔风尘此一关。谢屐空怜迷雁荡，苏诗不是梦庐山。他生修得清缘在，拟扣金堂觅大还。
闻有真人白日升，洞天千古卓崚嶒。顶高绝似撑华盖，穴暝初疑入武陵。秋静石枰空晕藓，寒生泉缝忽悬冰。依依谷口斜阳在，已觉熏风湿杖藤。
客乡吊古重登临，隔水斜阳鸟语深。赐葛尚余唐阙梦，倾葵犹抱楚臣心。蒲边腊酿供华发，楝后春风在绿阴。桃印灵符何必佩，乾坤正气古犹今。
归鹤悠悠度海迟，闲来野寺看僧棋。乡心荔子薰风国，客路槐花细雨时。天地一身愁自语，江湖诸老澹相知。乌丝醉后淋漓墨，片月娟娟照砚池。
青眼重逢白发新，旧游却恐是前身。野鸠妒客招呼雨，江燕随人管领春。曾附仙舟追李郭，独提诗律继黄陈。镜中恨不移家住，山水苍苍老钓纶。
梅传春信菊延秋，万壑千岩引胜游。明月半船招贺监，清风满袖挹浮丘。意闲自得琴书乐，身隠犹怀畎亩忧。但得八荒皆寿域，饭疏饮水亦何求。
苦热如焚想雪山，清商一夕破愁颜。炎光断雨残虹外，凉意平芜远树间。忙踏槐花犹入梦，老催蒲扇共投闲。城头遥望累累冢，辽海荒寒鹤未还。
收拾山河片影圆，举杯笑酌结邻仙。万家弦管谁无月，一壑楼台别有天。丹桂梯寒醒旧梦，玄霜杵熟授长年。此秋此夜无清句，花亦笑人空醉眠。
雨余灯火坐茅斋，此夕田家有好怀。造物心终扶畎亩，苍生命已堕颠崖。燕山漕粟初航海，浙水移家半入淮。贞观三钱谁复识，拥衣数起望台阶。
禹穴风烟老尚游，青门回首忆瓜畴。海槎片影星河曙，城角一声天地秋。临水忽惊余鬓落，看云还悟此生浮。杖藜拟访神仙宅，中有长眉不挂愁。
耕隠山中久卜邻，爱奇不厌买山勤。重华事往人何在，万古春深鸟自耘。闲拂岩花问陵谷，独悬茅屋管烟云。满林剡竹供挥洒，天寿斯文正属君。
玄发相逢雪满颠，一番欲别一凄然。离亭落日马嘶渡，旧国西风人唤船。湖海已空弹铗梦，山林犹有著书年。蓬莱不隔青禽信，还折南枝寄老仙。
千载东篱有晋香，客床风雨梦浔阳。白头湖海孤心在，青眼诗书旧味长。哭兀已知懽此厦，温柔何必老为乡。殷勤还祝南山寿，岁岁梅花岁岁觞。
拂石题诗满袖岚，寻僧又过竹溪南。乾坤浩荡酒乡寄，山水苍寒琴意参。老燕未归同是客，孤云无住孰为庵。寂寥午夜松风响，疑是神仙接麈谈。
诗吞楚泽渺无边，不用神丹骨已仙。九万里程惊落羽，三千年事抚遗编。铜盘老泪胡笳里，金粟荒愁杜宇前。惟有双溪溪上月，清光照客尚依然。
余子纷纷气可吞，青霄万里合孤骞。藻芹池冷三年客，丝竹堂高几世孙。前辈修名似山斗，斯文清气在乾坤。故人要路如相问，为说苍苔独闭门。
独闭柴门木石亲，诗筒剥啄不妨频。青灯风雨多离梦，白发江湖少故人。谩读楚骚招太乙，谁听郢曲和阳春。书香剑气俱寥落，虚老乾坤父母身。
扣角歌残夜正长，懒将龟䇲卜行藏。风烟万里别离梦，草木一溪文字香。仙泣铜盘辞渭水，鹤归华表认辽阳。愁来偶上西楼立，耿耿寒奎色照霜。
亲携琴册出烟萝，海国儒风近若何。笔挟龙湫灵不尽，官邻雪窦冷偏多。诗书千载关经济，师友三年要琢磨。老去喜逢奎运转，送君犹拂旧冠峨。
琴床茶鼎澹相依，偶为寻僧出竹扉。风动松枝山鹊语，雪消菜甲野虫飞。看花春入桄榔杖，听瀑寒生薜荔衣。古寺无人云漠漠，溪行唤得小船归。
水村烟景隔晴霏，十二阑干在翠微。一壑暮年闲独倚，半檐秋影澹相依。柏炉贝叶香犹润，纸帐梅花梦不飞。会得此中无所住，来来去去总玄机。
参横月落几相思，第一春风向此期。乘兴竹筇霜后路，寄声篱落水边枝。禁中鼓绝花奴老，海上宫深鸟使迟。独抱素心谁是伴，罗浮仙梦隔天涯。
倚山宝阁照崔嵬，山鸟山云自去来。竹籁晓和幽梵合，藤花春入古松开。丹空遗灶形难蜕，草暗孤城首重回。处士凄凉犹是晋，庐山莲社许参陪。
紫宸黄阁共楼船，海气昏昏日月偏。平地已无行在所，丹心犹数中兴年。生藏鱼腹不见水，死抱龙髯直上天。板荡纯臣有如此，流芳千古更无前。
古鼎烟销倦点朱，翛然高卧夜寒初。四檐寂寂半床梦，两鬓萧萧一卷书。日月冥心知代谢，阴阳回首验盈虚。起来万象皆吾有，收拾乾坤在草庐。
何处仙翁爱手谈，时闻剥啄竹林间。一枰子玉敲云碎，几度午窗惊梦残。缓著应知心路远，急围不放耳根闲。烂柯人去收残局，寂寂空亭石几寒。
孤芳不与众芳同，肯媚东君事冶容。寒苦一生苏武雪，清高千古伯夷风。琼瑶照树偏宜晚，铁石盘根却耐冬。几度看花立霜晓，断肠都在角声中。
博山香冷夜将阑，红影摇窗烛未残。庭树露浓花气湿，井梧风老叶声干。世情冷暖知心少，朋旧东西会面难。一段客愁吟不就，无言背月倚阑干。
凉夜残灯照客愁，衾单添尽鹔鹴裘。半窗明月三更梦，一枕西风两鬓秋。吟骨棱棱宽带眼，归心切切望刀头。何时束箧家山去，独驾柴车访伯休。
祇说清谈晋业虚，兰亭之乐后来无。一时人物已陈迹，千古山林空画图。钟带夕阳来远寺，碑和春雨卧平芜。昭陵玉匣犹难保，笔意从谁认鼠须。
天色新晴带薄寒，主人饮客出城关。兰亭觞咏寻羲帖，窆石衣冠吊禹山。春水断桥芳草碧，晓风啼鸟落花闲。囊中诗句壶中酒，何必仙人大小还。
二月春光泼眼浓，携樽宴客小亭东。酒当半醉半醒处，春在轻寒轻暖中。拂槛柳添吟鬓绿，压阑花妒舞衣红。晚来听唱梁州曲，声绕吴姬扇底风。
刚肠不挠是男儿，舌在囊中岂足悲。落落世情难苟合，徨徨客路欲何之。旧时风月堪遗恨，好处江山尚欠诗。莫把闲愁萦素抱，人生双鬓易成丝。
人生聚散等浮沤，忆昔过从与胜游。棋局敲残清夜月，菊花吟老半窗秋。客中送客难为别，山外看山总是愁。回首片帆江路远，疏烟斜雨到西州。
园林芳事渐阑珊，客思无聊午梦残。红杏花繁蜂蜜饱，碧芹香老燕泥干。光阴有限鬓已白，勋业无成心尚丹。倚遍吟阑天欲暮，一帘风雨卷青春。
小酌园林酒半醺，落红影里惜余春。插花归去蜂随帽，傍柳行来鶑避人。白发尚为千里客，黄金难铸百年身。何时归赋沧浪水，澣我征衣万斛尘。
支筇破晓出南城，古寺凄迷草自生。几处亭台空锁钥，百年人物尽丘茔。雕梁语燕应无主，废圃残花似有情。世事转头皆梦境，浮生何用苦营营。
人倚幽窗夜未阑，竹炉灰冷篆烟残。一天露气星辰湿，万壑风声草木寒。老去客怀多感慨，年来世事转艰难。何时归隠孤山下，明月梅花约共看。
自叹文章不遇时，平生壮志与心违。十年湖海无家住，千里乡关有梦归。残夜月寒灯晕淡，高秋天阔雁声微。伤今思古愁无奈，老泪斑斑湿客衣。
蝇头蜗角两无营，心地宽闲景亦清。山色浅深分远近，云容舒卷弄阴晴。晓窗对菊思元亮，秋佩纫兰效屈平。独倚西风凝望眼，一行雁影夕阳明。
都道人生七十稀，老逢初度叹衰迟。飞觞醉月贫无酒，走笔迎春富有诗。憔悴自怜蒲柳质，劬劳空起蓼莪思。门无贺客清如水，独对兰花诵楚辞。
片片随风整复斜，飘来老鬓觉添华。江山不夜月千里，天地无私玉万家。远岸未春飞柳絮，前村破晓压梅花。羔羊金帐应粗俗，自掬水泉煮石茶。
乌帽斜欹白发侵，老来空忆旧登临。一枝黄菊西风泪，数亩苍苔故国心。梧颤秋声庭露冷，雁传寒信塞云深。不须贳酒酬佳节，只把陶诗细细吟。
短棹冲寒过浦东，扁舟一叶载诗翁。断烟流水残云外，古木荒祠夕照中。吟罢小楼何处笛，酒醒孤枕半江风。潮生潮落朝还暮，堪叹人生自转蓬。
玉宇澄清暮霭收，吟边怕倚仲宣楼。寒蟾千里夜如昼，新雁一声天欲秋。湖海谁青豪杰眼，风霜易白少年头。更残忽听荒城角，吹老梅花总是愁。
儒冠不戴戴星冠，人世荣华作梦看。谱出三茅终得道，趣同五柳早休官。月寒缑岭来笙鹤，春蔼慈州忆枳鸾。笑指方壶最深处，凌空霞珮玉珊珊。
徙倚吟阑傍野塘，古谯莲漏滴更长。月阶夜静蛩声切，竹院秋深鹤梦凉。坐挹水风侵袂冷，眠分花露满身香。浩歌欲溯明河去，醉唤天孙织锦囊。
子规声里已非春，消遣光阴只苦吟。肘后无方医白发，床头有易胜黄金。年来不作功名梦，老去全休富贵心。独抱焦桐游海角，纷纷俗耳少知音。
行李担书一鹤随，莲香𢅏幕政声驰。山川太史九州记，桑稼豳风七月诗。如晦箕裘传相种，少陵衣钵付孙枝。谋身儒术谁云拙，尧舜君民正此时。
旌麾曾驻鉴湖边，别去匆匆又两年。清夜梦分千里月，同乡人各一方天。素知心事有鸥在，欲寄音书无雁传。见说使星临浙右，明朝便买渡江船。
浊醪妙理契心期，小瓮新𥬠香满卮。闲里一生长是醉，饮中三昧有谁知。幕天席地忘形处，枕曲眠糟得意时。此味灵均应未解，独醒到死欲何为。
雨里西风已倦游，老怀悲感不禁秋。世无阮籍谁青眼，今有杜陵人白头。雁摆行知兄弟义，燕营巢为子孙谋。谁怜湖海飘蓬客，只影孤灯相对愁。
频年踪迹堕江湖，三径荒苔忆旧庐。身老方知生计拙，家贫渐觉故人疏。松薪拾去朝炊黍，渔火分来夜读书。怨鹤惊猿应待我，台山何日赋归欤。
梧风萧瑟雨初晴，凉入书堂夜气清。耿耿兰膏照千古，迟迟莲漏转三更。力于兴废应难助，气为忠邪几不平。掩卷长嗟方就枕，窗前咿喔又鸡鸣。
寂寞园林三月时，客中几度见春归。柳眉绿皱鶑无语，花脸红销蝶倦飞。节物暗催双鬓老，功名长与寸心违。百年身世成何事，回首西山又落晖。
万里无云天宇宽，十分秋色上楼看。月浮沧海蟾光湿，星落明河象纬寒。醉后尽教诗笔健，吟边莫放酒杯干。一声长笛知何处，愁杀夜深人倚阑。
十分秋色满轩窗，景物凄清夜气凉。筛月帘栊金琐碎，捣霜砧杵玉丁珰。井梧叶脱无多影，岩桂花稠不断香。坐到更深吟兴动，砚池滴露写诗狂。
矮屋编茅槿缚篱，诗人住处恰相宜。万间突兀梦不到，一室凄清心自知。窗下无灯童睡早，林间有月鹤归迟。八荒便作庭除看，南北东西任所之。
十年湖海叹飘零，晚景投闲百念轻。看水看山真有味，学书学剑恨无成。竹风吟晓诗情动，梧雨敲秋客梦惊。老傍人门非久计，不如归去学渊明。
乘风飞步碧崔嵬，万壑千岩入眼来。古甃直穿沧海破，浮图高拂白云开。龟公埋没今无冢，乌喙登临旧有台。立尽斜阳不归去，一声孤雁过蓬莱。
北山佳景胜南山，乘兴登临眼界宽。樵斧伐云春谷暗，渔榔敲月夜溪寒。一区池占林泉胜，四面天开图画看。竹屋数间尘不到，主人日日凭阑干。
池馆深深锁翠凉，课余多暇日偏长。屋连湖水琴书润，窗近花阴笔砚香。吾道尚存贫亦乐，客身长健老何妨。十年心事闲搔首，厌听蝉声送夕阳。
数椽潇洒瞰清漪，荡漾烟霏欲湿衣。阑角寒光摇翡翠，檐牙倒影浸琉璃。荷边鼓瑟游鱼听，柳外敲棋睡鹭飞。洗尽红尘青眼客，临流何惜赋新诗。
天容凝碧换秋容，残暑泠然一洗空。梧叶多应愁夜雨，葛衣渐觉怯西风。十分冷淡砧声外，一片凄凉雁影中。兴动莼鲈欲归去，季鹰心事恰相同。
四畅图中四散人，藤床对坐遣闲情。搔头真有爬梳态，搐鼻应无喷嚏声。扪虱未能谈世事，撚髭元不为科名。一时快意皆真乐，谁把丹青写得成。
屹立浮图可摘星，吟边喜与客同登。阑干六曲又六曲，梯级一层又一层。极目江山无障碍，著身霄汉欲飞腾。雁来疑是题名处，拂拭残碑问寺僧。
漂泊江湖祇自怜，人生穷达信关天。老来干禄心灰矣，贫不求人气浩然。五斗岂能留靖节，一瓢亦足乐颜渊。客来问我生涯事，闭户开书对圣贤。
凉入虚堂睡思浓，夜深剪尽烛花红。光摇珠箔梧桐月，香透纱厨茉莉风。欹枕觉来人不寐，撚须吟罢句难工。小蛮问我诗成未，诗在池塘草梦中。
匹马搀春入帝京，秋深犹未问归程。一书不及因风寄，千里空教共月明。霄汉已随黄鹄举，家山应负白鸥盟。便须了却封侯事，衣锦归来客亦荣。
谯角咿呜到枕边，边情似向曲中传。梅花三弄月将晚，榆塞一声霜满天。织锦佳人应有恨，枕戈老将想无眠。争如二月春风市，卖酒楼头听管弦。
晨星寥落曙光浮，柳岸风轻送客舟。万点远山重叠恨，一江流水浅深愁。淡烟茅店家家晓，白露枫林处处秋。独倚蓬窗还自笑，此身漂泊愧沙鸥。
鉴湖狂客又西湖，笔砚生涯计已迂。五斗自惭腰不折，四方安得口能糊。家山迢递乡心远，灯火凄凉客影孤。莫误风前看落雁，尺书还肯寄来无。
行止非人可豫谋，爱君无计为君留。张仪失策犹存舌，穆傅知机可掉头。黯黯别怀江路晚，萧萧行李驿亭秋。明年我亦携书去，不落人间第二筹。
孤根蟠屈浸冰壶，蛰里阳和发朽枯。雪树鳞封寒水玉，月梢颔吐夜明珠。暗香吹冷龙涎湿，疏影涵清蜕骨癯。安得华光叶公笔，共描云水卧云图。
环峙山川秀气钟，人烟楼阁郁重重。潮生潮落东西浙，云去云来南北峰。海曙扶桑红影湿，堤春杨柳绿阴浓。子胥已远岳侯死，斗柄聊洗磊块胸。
踪迹何拘似白云，不专丘壑避红尘。田堪耕稼即莘野，水可钓鱼皆渭滨。无碍滞心宁择地，有幽闲处便容身。一筇忽入青山去，岂是终南捷径人。
卜筑幽居慰寂寥，数椽茅屋傍江郊。庭前滕薛笋争长，篱下陈雷蔓结交。杏圃花香蜂课蜜，芹塘泥暖燕营巢。山窗对景浑无事，吟得诗成手自抄。
琴心不复寄松萝，贺鉴湖边水自波。晚节黄花秋思淡，夕阳红树客愁多。何时归鹤招丁令，有意逃渔侣志和。不管白头乌帽落，西风一曲付狂歌。
起敬英声亦有年，酒边曾见锦囊篇。吟情六义初删后，古意三爻未画前。放旷嗣宗应绝俗，清狂太白不妨仙。如今海内无工部，谁肯题诗寄郑虔。
发生元不假栽培，一点春从午夜回。自喜结根依小草，不愁飞片点苍苔。荧荧有艳蛾频扑，澹澹无香蝶不猜。窗下敲棋红烬落，更深约客不曾来。
门掩荒苔客到稀，闲情已与世相违。胸中宇宙自然景，眼底江山不尽诗。云淡风轻皆道体，鸢飞鱼跃总天机。吾心与物同真乐，此处宁容俗子知。
诗梦惊残何处棋，书窗又是夕阳时。柳阴分绿笼琴几，花片飞红点砚池。览镜自怜添白发，传杯不复倩蛾眉。东风故国年年恨，惟有啼春杜宇知。
一片襟怀海样宽，眉头肯为别离攒。臂鹰惯识从君乐，汗马宁辞行路难。角带边声关月冷，雁传乡信塞云寒。归来未许东山卧，见说苍生望谢安。
古画从来宝绘堂，遗君敢借旧珍藏。貌存故国三公贵，泽衍来孙百世芳。家庙几年成阙典，宗枝此日倍增光。当时种德根苗远，分得槐阴到鹤乡。
触目钱塘昨梦非，行春载酒忆当时。花间不辗香轮入，柳外空鞭骏马飞。落日荒山和靖墓，断云流水子胥祠。忘情鸥鹭闲于我，应笑江湖客未归。
十年不作还家梦，荒草深深锁竹扉。无主落花随水去，有情啼鸟劝人归。儒冠寥落风流减，客路凄凉故旧稀。何日携琴赋归去，踏云自采故山薇。
倚遍阑干更漏长，柔髭撚断为诗忙。清分梅影夜宜月，寒入雁声天正霜。怀古顿添孤客恨，追欢难忆少年狂。读书窗下篝灯坐，一卷离骚一篆香。
管城二子样尖新，分惠山房胜馈金。淮兔拔毛夸匠巧，鲁鱼正字见功深。抄书未得纤毫力，握管难忘一寸心。挥翰玉堂无梦到，雅宜茅屋写清吟。
幽栖俗事不相关，家在青松翠竹间。绕屋四围都是水，隔林一片不多山。诗篇陶写清秋景，书册消磨白日闲。门外沙鸥如旧识，忘机飞去又飞还。
睡眼朦胧撑不开，鸡声唱晓梦惊回。竹炉尚有残冬火，柏酒初斟新岁杯。身世百年如梦幻，功名两字已心灰。门无贺客清闲甚，自汲寒泉浸古梅。
一春过半近清明，点滴檐声未肯晴。细柳雨中垂绿重，残花风里落红轻。世间白发在公道，眼底青山不世情。富贵倘来忙不得，人生何必苦营营。
江云舒卷弄阴晴，新绿园林似染成。花怯晓风寒蝶梦，柳愁春雨湿鶑声。栖迟茅屋无尘事，深闭柴门远俗情。佳客相过慰岑寂，酒边闲把近诗评。
秦望诸山隠几看，仙居缥缈五云端。天高地迥三千界，月白风清十二阑。沧海气侵珠珮湿，明河影逼玉箫寒。超然身在鸿蒙上，何必蓬莱跨紫鸾。
银桥疑驾海天长，金粟离离照玉觞。影浸山河琼殿冷，舞分风露羽衣香。亦知广莫元无野，却笑温柔别有乡。闲折一枝惊昨梦，素娥怜我授玄霜。
蓬莱阁上笑谈余，别后思君看画图。萍水相逢俱老矣，家山自好盍归乎。清风一榻庄周蝶，明月扁舟范蠡湖。此是达人真乐事，客中何必叹穷途。
镜里从渠白发添，吟边抵掌复掀髯。十年为客甘清苦，一枕忘情付黑甜。短褐怯风绵未絮，破窗漏月纸重粘。梅花应念人孤寂，寒夜吹香入竹帘。
香篆烟销夜气清，篝灯开卷遣闲情。半窗月落梅无影，三径风来竹有声。乐道何须图富贵，读书元不为功名。白云满榻便高卧，欹枕诗成梦不成。
楹梦惊残忽告终，儒林多士失宗工。云间便觉无清气，江上谁能继古风。蕙帐夜阑孤鹤怨，茅斋人去九山空。我来岂为私情哭，痛哭君亡吾道穷。
武公后裔有仍孙，德望才名世所尊。拟向山中专注易，忽传地下趣修文。月楼不复赓诗句，春阁犹思共酒樽。痛恨死生千古隔，西风吹泪湿秋云。
鞭影拖云入帝京，少年正好作功名。不辞驿骑三千里，欲奋鹏抟九万程。白玉楼中挥翰墨，黄金台上被恩荣。何须折柳送行色，只写诗篇话别情。
天边日月似梭飞，百岁光阴难预期。有酒不妨留野客，无钱何惜典春衣。江山犹记登临处，身世都非少壮时。晚景清闲宜学道，黄庭一卷究玄微。
芙蕖开处傍池亭，花结双头媚晚晴。两隗骈肩如欲语，二乔并首似含情。同心净植真奇种，联蒂腾芳以瑞名。若使濂溪当日见，爱莲有说恐难评。
同𫄨入贡载遗经，分赐群臣羡水晶。润下作醎从海产，熬波出素似天成。享神洁白惟形似，富贵珍奇以宝名。此物可方为相事，他时商鼎用调羹。
热中竟日自煎烹，音节都从一气生。缓缓煮汤方蟹眼，微微聒耳忽蝇声。频惊清梦愁无寐，似诉羁情叹不平。却笑书生那解此，联诗石鼎羡弥明。
杜门已与俗相违，苔径荒凉辙迹稀。自爱清凉忘世虑，肯求富贵役心机。隠居盘谷胜金谷，耐著麻衣鄙锦衣。百岁光阴皆梦境，且看兔走与乌飞。
安贫乐道岂卑微，肯羡黄金带十围。爵列三公今却有，齿逾七袠古来稀。满头霜雪客怀老，过眼烟云人是非。皎皎白驹在空谷，好贤谁复咏缁衣。
梵刹当年聚众僧，丛林深处著禅扃。金沙布地阶无土，玉轴堆函藏有经。云树千寻张翠盖，烟萝一片展青屏。星移物换今寥落，古寺犹存柏子庭。
地僻浑无车马喧，禅房修饰称居安。庄严固是由心造，丹雘多应被眼瞒。佛法不须身外觅，世缘只作梦中看。我来欲问无生话，万顷西江一吸干。
百年光景易侵寻，消遣闲愁只苦吟。但觉笔头风雨湿，不知鬓底雪霜侵。冥鸿已负九霄志，老骥空怀千里心。富贵倘来应有命，何须弹铗扣知音。
百岁光阴一转蓬，晚年不与少年同。事因错处人方省，诗到穷时句始工。献赋未逢杨得意，怜才难遇杜司空。有时追忆升平事，犹道繁华是梦中。
贫病交攻久废诗，萧然一室独栖迟。酒钱已尽琴将典，瓶粟无储鹤亦饥。豪杰不多陈仲举，结交惟欠魏无知。箪瓢钟鼎都休计，毕竟穷通各有时。
太守相过庆诞辰，贵能下贱见公心。行厨鼎列双鱼美，众客咸瞻五马临。曲唱骆驼夸白雪，杯传鹦鹉拥青衿。宠颁束帛尤增感，恩与沧溟一样深。
霜气侵窗冷客毡，青灯白发老堪怜。光阴明日又明日，世事一年难一年。眼底江山元似旧，胸中风月本无边。道人不作阳台梦，纸帐梅花伴独眠。
风柳吹花糁白毡，鶑愁蝶恨有谁怜。不知春事又三月，堪叹人生无百年。清气长留诗卷里，闲愁不到酒樽边。山窗昼永浑无事，一榻分云枕易眠。
身世飘浮水上蓬，闲中清事有谁同。吟窗梦草添诗料，画笔生花夺化工。酒后乌乌时击缶，愁来咄咄自书空。园林寂寞春何处，春在桑麻雨露中。
破砚尘封懒赋诗，晚年才思觉衰迟。耽书自笑已成癖，煮字元来不疗饥。风月满怀诗可写，雪霜侵鬓镜先知。太公八十方荣遇，把钓溪边更待时。
窗外葵榴照眼明，香蒲沁酒注银瓶。自无饮量堪同醉，非慕清名效独醒。一日沈湘悲楚客，千年吊古读骚经。他乡记节聊随俗，艾虎朱符挂户庭。
时序催人易白头，端阳怀古客添愁。朱符不写湘累恨，角黍难包楚国羞。记节何妨斟蚁酒，夺标无复见龙舟。高歌思远楼前路，掩雨珠帘今在不。
一别丰标又一旬，尺书多荷寄殷勤。交游满眼谁知己，契阔关心独忆君。蕙帐梦寒同夜月，松江人远隔秋云。明朝便买扁舟去，来访贞阳旧广文。
白发垂垂一老夫，年来渐觉世情疏。石床梦冷和云卧，茅屋灯残共月居。客至何妨赊鲁酒，家贫不肯典唐书。羡君种柳清溪上，借我苔机学钓鱼。
老来吟拙自知羞，好景无诗未易酬。湖海愁看今夜月，功名虚度十年秋。清光偏照卢仝屋，孤影自登王粲楼。我欲乘风蟾窟去，安能与世共沉浮。
故人过我竹边居，谈笑从容乐有余。洗盏共尝春瓮酒，挑灯对读夜窗书。归来尚忆渊明菊，高卧谁知诸葛庐。醉后达观今古事，寥寥千载只须臾。
行部巡荒察吏奸，皇皇使节古刑官。声摇天上星辰动，清逼云间风露寒。肃政严持三尺法，恤民特放一分宽。香名已覆金瓯底，便作他年宰相看。
玉环倾国起胡兵，有色终污后世名。九夏专房何在貌，一身空洞若为情。宠名本自无心得，妇节从来澈骨清。愁见婕妤秋后扇，共怀幽恨几时平。
汗青书墨沁肌凉，李卫曾携近竹床。眼孔盈盈看熟客，泪痕点点泣秋房。湘纹冷淡宜湘簟，玉体玲珑称玉郎。秦虢流封无梦到，傍人空以睡为乡。
浮生偷得片时闲，古寺寻僧借景看。楼阁倚云山气湿，辘轳卷水涧声寒。地埋吴剑痕犹在，碑刻唐诗字未漫。寄榻禅房不知晓，起来松日已三竿。
不学苍龙卧浙东，惊飚吟珮堕青璁。既无良策安江左，空有名园似洛中。危栈连云晴亦雨，飞楼近海夜生风。人间富贵皆尘土，回首吴山落照红。
寒蟾初上海云收，何处仙禽过庾楼。清夜照人千里月，碧天警露一声秋。玉笙缥缈缑山去，羽袂蹁跹赤壁游。回首女墙旧时事，千年华表动新愁。
杰阁翚飞翠霭间，蓬莱元不在人寰。绿围城郭千村水，青逼帘栊四面山。华表鹤归辽海远，高台凤去夕阳间。我来倚遍阑干月，云锁重门夜不关。
满载琴书事宦游，皇皇使节重咨诹。蒲帆风饱三千里，绣斧霜寒十六州。荆渚行观新德政，越人共忆旧风流。市桥衰柳难攀折，只拗梅花送去舟。
云深红日出林迟，晞发檐前力未衰。老爱归田追靖节，狂思入海访安期。春风巷陌杨花后，故国江山杜宇时。一种闲愁无着处，倚窗重读寄来诗。
寒云漠漠护墙阴，潇洒梅枝出竹林。影落荒矶和雪钓，香浮老瓦带春斟。几凭水驿传芳信，祇许沙鸥识素心。回首孤山千树远，扁舟乘兴梦中寻。
清明时节已春深，白发萧疏忽满簪。萍梗一生孤客恨，松楸千里故乡心。浸花窗下分红影，插柳檐前借绿阴。幸有故人同笑语，不妨沽酒共清吟。
佛屋参差傍水涯，天然富贵属僧家。油幢碧立当轩竹，步障红围绕槛花。隠隠磬声春昼永，停停塔影夕阳斜。白头道者留连客，自汲山泉煮石茶。
通玄道士苦修行，坐见桑田几变更。云屋苔封烧药灶，风林花落煮茶铛。休粮賸有青松啖，却老应无白发生。月满竹乡乘鹤去，欲邀子晋学吹笙。
醉月飞觞兴未阑，蓬壶影里漏声残。碧浮金鼎香脂暖，红闪银台烛泪干。艳曲喜听催拍近，狂歌自觉入腔难。赏心乐事输年少，一点闲愁了不干。
编茅卜隠读书林，门掩苍苔一径深。当户晓山长识面，临窗夜月独知心。花围锦绣翻红影，竹列琅玕舞翠阴。别是一般清富贵，何须满坞积黄金。
孤根偷转一分阳，枝北枝南次第芳。照水晓妆冰镜冷，横空雪树冻云香。未成林实调金鼎，先占春魁伴玉堂。因忆西湖林处士，年年觅句为伊忙。
方拟荣除上玉堂，玉楼有召返仙乡。才过贾谊同年少，齿长颜回一岁亡。师友交情从此绝，死生异路实堪伤。云边宅在人何在，肠断西风泪几行。
诸生归去暮庭空，塔下游观倚瘦筇。千尺宝轮擎海月，七层金铎语天风。升堂尽可同僧饭，持钵何须听寺钟。好把新诗题旧壁，他年应有碧纱笼。
白眉公子气昂昂，年少多才姓氏香。腹饱儒书宗孔孟，心传医学祖岐黄。秋亭听鹤游吴会，春馆看花忆洛阳。老我自怜身是客，江湖又送客还乡。
儒林学海老宗师，每恨闻名识面迟。一部山川司马记，百篇风月谪仙诗。玉堂挥翰思当日，金鼎调元定此时。抱负大才应大用，行看事业迈周伊。
表表声名动缙绅，金銮奏事旧词臣。胸中千古渊源学，天下十分端正人。犹记演纶依日月，行看听履上星辰。枝南枝北云山异，何日抠衣拜后尘。
中朝人物总称贤，恬退闲居又几年。独抱丹心长恋阙，因思绿野且归田。未应隽轨淹东鲁，行看文星照北燕。见说君王思国老，鹤书即下九重天。
南北相望各一天，江湖久别思凄然。迢遥道路三千里，倏忽光阴五六年。清节立朝君可羡，白头为客我堪怜。折梅难寄江南信，惟有新诗数十篇。
交游惟子独相知，此老天胡不憗遗。行辈凋零亡益友，文风寥落失儒师。在生曾与传遗像，临死犹能寄别诗。月落邨空人不见，伤心千古隔幽期。
三山秀气孕英奇，表表才名冠一时。唐殿策高蕡不第，荆州人去粲何依。传家有子犹堪羡，埋骨无山亦可悲。留得帚金诗稿在，灯窗读罢泪沾衣。
暮秋景物觉荒凉，触景凭高溯杳茫。归隠清如陶靖节，苦吟瘦似沈东阳。烟横晚浦蒹葭碧，霜落寒林橘柚黄。追想汉宫当日事，赐萸宴罢谢君王。
梦断膏粱记几年，舍身事佛绝尘缘。把茅盖屋孤峰顶，片衲蒙头万竹边。支遁才高交杜老，参寥诗好动苏仙。何当尽弃人间事，特地来参一击禅。
乾坤主宰妙难窥，识破端倪便可知。阳动于阴分太极，剥穷必复露真机。化工自有经纶处，生意元无间断时。万象皆春从此始，细参羲画究精微。
征鸿素缟过南楼，衣褐同群孰与俦。云外排行分玉李，天边印字带银钩。高飞远寒疑云鹤，低落平沙类雪鸥。夜月芦花无认处，惟闻嘹唳数声秋。
烛夜飞觞客在山，同看明月上云端。粘天水阔蟾光湿，卷海风高蜃气寒。会友幸逢三益在，娱情休恨四并难。座中喜有能诗者，便作唐诗顾况看。
梦觉罗浮迹已陈，至今想像事如新。相思一样窗前月，似见三生石上春。的的孤芳冰气魄，疏疏冷蕊雪精神。料应楚些难招至，欲倩花光为写真。
天开正旦宿云收，宇宙阳回和气浮。岁换上元新甲子，时同太古旧春秋。朱颜不逐年华改，清思惟从造化游。柏酒满斟吟兴动，题诗记节自赓酬。
一杯渭酒劝诗豪，杨柳西风拂去袍。行路正当金虎壮，登云不惮石龙高。水悬岩白惊残雪，日漾溪红认落桃。记取奚囊新句得，月三四幅寄东皋。
岩扃二里锁烟霏，天下名山此本稀。硬石穿空谁运斧，寒泉滴雪欲添衣。仙游尘外杜萝老，僧住山间笋蕨肥。自叹微官犹缚我，倘容卜筑定忘归。
天风吹铃语不烦，菩提树杪碧阑干。恒河月满三千界，大树云栖五百尊。辟支脑现赤蛇死，玉局手泽苍苔干。老僧出定蟠龙吼，唤醒诸寮佛子孙。
谁把巉岩巧凿开，分明幻出小蓬莱。风迎蜃气楼台起，浪涌蟾光宫阙来。海阔鱼龙自吞吐，云深鸾鹤共徘徊。禅师九座经游处，一访遗踪为拂埃。
一襟书传日星悬，湖海声名五十年。事不求知惟此理，文之未丧岂皆天。人方惊怪欧阳子，我独悲伤鲁仲连。看镜倚楼秋已暮，风巾霜屦重依然。
酝酿丰年付老农，挽回凉信报诗翁。巫山久暗埋寒碧，湘水初明浴晚红。帘卷柳阴先得月，簟横梧影早嘘风。天公快我披云愿，万里乾坤一望中。
看花携手鬓俱青，一转头来昨梦惊。四海同年今有几，相逢此日得无情。著书君已名千载，废学吾方悔半生。离合升沉何足计，相期进德是功名。
六代俄然又一唐，青山坐阅几兴亡。心知江左非王业，口说中原是帝乡。落日有时登北固，春风吹梦过钱塘。荆坟桧宅依然在，留与乌衣话短长。
白发久孤鹦鹉杯，碧梧自老凤凰台。管夷吾亦仅如许，李谪仙今安在哉。城郭是非秋雨外，江山形胜暮潮来。小留只等中秋月，且放青冥万里开。
荻花芦叶老风烟，独上秋城思渺然。白鹭不知如许事，赤乌又隔几何年。六朝往事秦淮水，一笛晚风江浦船。我辈人今竟谁许，只堪渔艇夕阳边。
孤云落日倚西风，历历兴亡望眼中。山入六朝青未了，江浮五马恨无穷。客愁已付蒲萄绿，迳雨空余玛瑙红。我亦欲谈当世事，无人唤醒紫髯翁。
深巷浑无市井喧，主人有客便开樽。数竿修竹三间屋，几树闲花一亩园。楚岫和云移怪石，秦淮流月下高源。此身且比渊明乐，母在高堂子候门。
忆昔青龙在戊辰，马蹄同踏杏园春。归田令尹空书晋，执戟郎君尽美新。万事不醒中酒圣，一贫无奈讼钱神。相逢莫效穷途泣，自古求仁要得仁。
前村雨过溪流乱，行路迷漫都间断。孤洲尽日少人来，小舟系在垂杨岸。主人空有济川心，坐见门前水日深。袖手归来茅屋下，任他鸥鸟自浮沈。
憔悴城南短李绅，多情乌帽染黄尘。读书不了平生事，阅世空存后死身。落日江山宜唤酒，西风天地正愁人。任他蜂蝶黄花老，明月园林是小春。
忆昔东风御柳斜，枯肠一日万周车。壮心难起泥中絮，老眼羞看雾里花。巷陌几家无主燕，池塘一种为官蛙。江南寒食无烟火，白昼沈沈似月华。
我家元住君邻州，我父当时亦故侯。中原百年龙战野，南滨一日鳌吞钩。遗黎常恨旧隔绝，故乡喜遇新交游。路人行行望骢马，山中却为诗淹留。
春中景物尚凄然，小立崇台古树边。潮信不嫌城寂寞，山光似与客留连。英雄马鬣无余地，气势龙蟠得几年。眼底兴亡总闲事，不如有酒醉花前。
思归不觉岁华侵，倦抚旌旗感慨深。旧日家乡今日客，一年时序百年心。城余故址元非铁，山得虚名不是金。槛外长江成底事，英雄对酒话蹄涔。
东园嘹嘹还剥剥，有鸟晨饥啄霜木。天寒虫豸得几何，爪觜披猖良为腹。华堂蝙蝠添毛衣，飞蚊净尽何处归。海山野鹤亦有饥，饥绝不向人前飞。
海山作农农较苦，累级开畬烧宿莽。畬成得粟不偿劳，岁晚空瓶误饥鼠。不如陈郎腹果然，日日闭门耕纸田。余粮尚许饷远客，植来时和南风篇。
严亲不待高官秩，一刻欢娱胜千日。赵郎宦薄母八旬，自采芳甘充俎实。堂前酣酣双桔红，童儿见客笑满容。有田得耕我亦去，绣衣御史语生风。
仙客已骑黄鹤去，道人自爱白鸥闲。白鸥万里犹可狎，黄鹤已去何由还。借君刚风七龙辔，返此灵物三神山。天空海阔望不极，回首正落樊笼间。
春风颠狂卷地起，吹动江城寒劫灰。江城千家丹碧窟，过眼不复余楼台。九辀烛龙竟为尔，六尺海鸱安在哉。平原无人金谷散，惆怅东门归去来。
松枝可餐不可久，蕨萁可舂难入手。书生身业值无年，翰墨千囷不充口。烟州何客钓寒鱼，江郭谁门倚残柳。琴台歌管无处寻，惆怅东风几回首。
寂寂历历不足听，听久亦复难为情。名嗔势忿大如屋，袖手对此须臾平。一拊再拊玄鹤舞，三四拊之凄风生。天寒岁晚行路远，湘水日夜东南倾。
百年只有百清明，狼狈今年又避兵。烟火谁家寒食禁，簪裾那复丽人行。禾麻地废生边气，草木春寒起战声。渺渺飞鸦天断处，古来还是阖庐城。
富贵如今似骇机，漂流未遣壮心违。乡邻有酒贫能醉，村落无医病亦稀。客任低头从狗窦，妻休掩面对牛衣。十年涉世浑如此，除却躬耕事事非。
五月钱塘风雨秋，怀人频倚面山楼。云收树色遥成海，水学江声暗入沟。一斗尽输无事饮，千金不买辟寒裘。自怜寂寞无玄学，车马门前过似流。
日晏霜浓十二月，林疏石瘦第三溪。云沙有径萦寒烧，松屋无人鸣昼鸡。几聚衣冠块作土，当年歌舞醉如泥。早知涉世真成梦，不弃山田春雨犂。
玉食婵娟非寿资，清怀犹胜几男儿。壶觞竹寺寻秋月，灯火荷斋听雨时。补衲有衣曾礼佛，吞舟无诀莫凭医。平生潇洒王文学，地下相逢且说诗。
百年访古此徘徊，更上山椒扫草莱。一脔地腴胡马瞰，数围天险化龙开。时闻营籍传谣曲，谁见禅宫离劫灰。李白不生王谢歇，西风日落凤皇台。
策策虚楼竹隔明，悲来辗转向谁倾。天寒胡雁出万里，月落越鸡啼四更。为底朱颜成老色，看人青史上新名。清溪白石村村有，五尺乌犍托此生。
出门杨柳碧依依，木笔花开客未归。市远无饧供熟食，村深有纻试生衣。寒沙犬逐游鞍吠，落日鸦衔祭肉飞。闻说旧时春赛罢，家家鼓笛醉成围。
岭云尽处是台州，有个诗翁住下头。不寄一书春又晚，相思百里水空流。新踪冻合鶑雏谷，旧梦花迷燕子楼。闻说道旁烽燧急，定应重作峡中游。
当年歌酒留连处，火后来看一惘然。傍水几家初饮马，入春三月未闻鹃。炎凉世事残城树，歌哭人声去客船。不是危肠拼醉得，颠狂无处著诗篇。
人间万卷庞眉老，眼见堂堂入草莱。行客须当下马过，故交谁复裹鸡来。山花不语如听讲，溪水无情自荐哀。犹胜黄金买碑碣，百年名字已烟埃。
禹穴苍茫不可探，人传灵笈锁烟岚。初晴鹤点青边嶂，欲雨龙移黑处潭。北斗斋坛天寂寂，东风仙洞草毵毵。堪怜尹叟非关吏，犹向江南逐老聃。
闻说西湖也自怜，君游更傍早春天。六桥水暖初杨柳，三竺山深未杜鹃。旧壁草生寻旧刻，新岩茶熟试新泉。城中新友须相觅，西蜀遗儒解草玄。
腊月今年只今夕，春风明日是明年。狂歌把酒屠苏地，醉眼看梅雾淞天。碧玉千壶喧坐次，红牙六博鬬飞钱。头颅雪白心情在，听说承平一惘然。
乃翁已作飞仙去，犹得潭潭好墓田。老树背风深拓地，野云依海细分天。青峰晓接鸣钟寺，玉井秋澄试茗泉。我与源公旧相识，遗言潇洒有人传。
花满车茵酒满船，乱云堆里访枯禅。林深何处无芳草，人静有时闻杜鹃。神屋画飞青䃸磹，灵潭阴罩赤蛇蜒。居然悟得松风梦，回首庐山二十年。
匡庐亦有千寻瀑，无此陵虚翠玉台。身倚老松天上立，眼看飞鸟雪中来。山神禁肃难投唾，木落魂清得浣埃。见说下岩堪对望，道人临壑剪蒿莱。
犹及相逢鬓未华，故乡春尽不须嗟。园林处处生新草，风雨年年送落花。高树昼寒归有鸟，小溪湍急走如蛇。方知傲世不在隠，高枕北窗闻打衙。
黄牛村前秋叶飞，青螺峰外海云归。故人相思雪满鬓，客子独行风举衣。乌鹊定占谁屋喜，鲈鱼知比去年肥。当时歌酒江湖上，百里音书今亦稀。
江边秋日逢任子，大醉索诗吾欲狂。为问山资何次第，祗余丹诀转凄凉。黄金范蠡曾辞禄，白首虞翻未信方。千古浮云共归意，晓风城郭水花香。
淡竹冈前沙雁飞，小花尖下柘丸肥。山云不见雨自薄，天气欲寒人正归。招伴祗须新稻酒，临风犹有旧苔矶。风流鬓发茎茎在，怪石老松今是非。
经秋溪水碧洄洄，无数晓山如镜台。红叶流从龙奥出，白云飞向石门来。亦逢纸户曾相识，尚有樵踪且莫回。端为何人作风物，漫山漫谷野花开。
休折山中松桂枝，溪鱼亦小莫垂丝。沙田翻白收秔后，霜树著红尝柿时。日落牛羊归径熟，天寒乌鸟向人慈。出云数里成官路，问事如何总不知。
树淡云浓又一坡，招邀处处是行窝。梯岩危似蚁缘木，架屋高如鹊结窠。水味野栽茭白瘦，山毛人摘芋红多。行年四十不称意，更欲客游知奈何。
乃翁治狱多阴德，之子论文有古风。尊俎祗容吾党共，衣冠能得几家同。书林有业何妨隠，徭籍无名莫怨穷。百岁相期今夕意，赖君咳唾起诸童。
舟车赤日千余里，笔砚清风二百年。开口人知宗洛派，举头身欲近闽天。𫄨袍凉拥松皮几，桂酒春浮药玉船。犹有英髦卧空谷，闲将名字访华颠。
早种青蒲已满沟，暮栽黄菊亦成丘。不辞西日射牛背，尚胜北风吹马头。新雨客疏尘锁几，故山秋淡树藏楼。艰难终竟乡情耐，准拟行窝处处留。
怀人路绝云归海，避俗门深草蔽丘。万事渐消闲客梦，一生虚白少年头。山螀叫缓从除架，淮雁来多莫上楼。近日邻家有新酿，每逢诗伴得淹留。
江左风流廊庙人，荒境抛与梵宫邻。多年羊虎犹眠石，败壁貂蝉祇贮尘。万古云山同白骨，一庭花木目青春。永思陵下犹凄切，废屋酸风吹野薪。
华亭是我曾游处，记忆端然不作疏。地带三吴犹壮丽，人经二陆自诗书。轻身羡尔能随鹤，薄味从来不为鱼。未卜西游时远近，道成相问定何如。
天末翛翛起画舲，骊歌清切也堪听。十年夜雨头垂白，万里春风草又青。莫恋皋比专鲁席，终须豸角瑞尧庭。平生短李江南杰，今作文昌第几星。
怜君跋涉走风沙，九月江城飞雪花。黄蝶终归穿砚手，青藜曾照聚书家。吟圆坐石题山叶，讲退登楼看海槎。年少交游浑好在，何时相伴访烟霞。
情怀未厌日如年，幻境先看海变田。梁苑贵游图画里，山阴风致酒尊前。虾须帘湿闲春晓，猊舌香浓凝午烟。肯信高人有高卧，矶头新泊钓鱼船。
秋半说诗秋又阑，觅从忘处更哦看。不妨味熟心自悟，祗恐业成身转寒。窍木野风天倡和，崩溪怪石鬼镌刊。扳君更上最高顶，莫羡千金游子鞍。
白发诗翁南峡居，肯来与子不相疏。久知诸老难折简，端为此家多贮书。谈吐清无涉俗处，容颜衰似避兵初。溪梁一别还经岁，接得新诗锦不如。
乱后交朋星散居，如君那得易亲疏。耐多但有客满座，忙绝不令儿废书。万里山河蓬鬓底，一春风雨杏花初。闲身共逊耽诗老，野服枯藤得自如。
莫笑衰颜老剡翁，凶年过彻賸顽穷。坐窗渐爱日南至，行路不愁天北风。清话客多无酒款，白头交在有书通。闻知别野林泉美，一策一簦吾欲东。
玉比清癯鹤比羸，相看中路忽相遗。诗才万斛难供歉，药论千箱不起衰。定有意游轻竹杖，犹余手剪碎松枝。南山山下徘徊处，曾指佳城示阿宜。
死生契阔强兄弟，南北分张好友朋。战国几人成汉鬼，劫灰今日信胡僧。翰林身后诗千首，工部丘前米五升。山路阴寒鱼雁绝，旧游何处寄缄藤。
梦觉依然一草寮，浮踪已惯任飘摇。虚檐晴气生朝露，远树寒声过夜潮。白骨又惊山下满，朱颜刚向客中消。时平不爱通侯印，且愿深林作老樵。
苍茫一片莓苔地，随意触来还有声。定是战坑余箭戟，不然琴屋贮瓶罂。名真过客多能记，迹古居人不敢耕。孙叟有灵应索笑，赋成留此试𫓩铮。
济南官府最风流，闻是山东第一州。户版自多无讼狱，儒冠相应有宾游。秋风鱼酒黄粱市，夜月笙歌画舫舟。行乐使君诗笔俊，一篇肯寄剡溪头。
闲身不用苦咨嗟，随分风流阅岁华。白日垂帘同卖卜，清流岸帻胜趋衙。飞书漆椠诗无草，夹注高檠眼未花。更喜芳邻连二妙，时时衿佩问东家。
长汀江上别多时，白发闲身天所遗。避俗如仇翻好客，知穷为祟却耽诗。乡山云淡龙移久，湖市春寒鹤下迟。过尽榴梅与甜笋，高侯还许放侯知。
诗力如弓不易张，烦襟且觉对花凉。玲珑南雪晴秋树，淅窣西风夜月香。消得玉人歌古淡，许谁金屋鬬清狂。风流更忆同袍老，一坞闲云傍水乡。
小垒飞书定不难，十年清苦旧儒冠。黄帘日转山衙静，彩笔春消海驿寒。坂马易劳须缓骋，潮鱼虽美莫多餐。人来肯寄平安不，茅屋三间伴剡滩。
愁是云阴喜是晴，春游何处不关情。黄鸡亭馆琴三弄，青果杯盘酒数行。满砌雨添新笋密，隔墙风送落花轻。鉴湖湖上樵山老，破帽枯藜过一生。
江湖犹觉气横行，羽褐藤冠学养生。掣肘累轻天与福，欺心戒重鬼司盟。行收耕稼间勋业，别有吟哦好性情。祗恐蹊成似桃李，人来先识隠居名。
江汉天风日夜清，君游何处濯尘缨。云从鹦鹉洲前出，月在凤皇山上明。已羡经籝吴士艳，行看词笔楚人惊。残荪賸芷将何用，归日分张与后生。
臬官难称是闽中，遗爱堂堂得比公。姓字丹青太史笔，岁时笾豆素王宫。一生姜桂那时辣，百死江湖必向东。从古仁贤有家世，名郎台阁已生风。
酒酽花秾鼓聒天，百年成此好山川。黄烟暮接淮南火，白米秋攒浙右船。碑古犹多埋鹤寺，田高耕遍卧牛阡。陈踪兴废何由问，只忆风流老米颠。
虎变龙阡此一时，春风得似旧城池。宫闲军卖偷来果，寺废僧寻断去碑。水水鱼肥供白鲊，家家蚕熟衣红丝。太平尚属穷诗客，酒贱如泥醉不知。
老去生涯学钓鱼，溪山忽忆似湘湖。风林四畔动竽瑟，烟雨一篙行画图。小市篝明沽郭索，平园栅树备於菟。偶然得住何妨住，是处人间足畏途。
休言声迹转沉沦，百折江湖乱后身。穷未卖书留教子，饥宁食粥省求人。坐来齿避樵苏长，往处踪迷木石邻。翻笑古来逃世者，标名先制隠衣巾。
耕桑本是闲居事，学得耕桑事转多。失晒麦丛忧出蝶，迟缫蚕茧怕生蛾。调停寒暖春移苧，侦候阴晴夏插禾。衣饭为谁忙不彻，醉来乘兴作劳歌。
秋尽空山无处寻，西风吹入鬓华深。十年世事同纨扇，一夜交情到楮衾。骨警如医知冷热，诗多当历记晴阴。无聊最苦梧桐树，搅动江湖万里心。
江城醉别太匆匆，风雪家园一笑同。尽健不妨天予老，绝清那许鬼欺穷。简书异日关谁事，灯火寒乡赖此翁。几度丁宁鸡黍约，扫关拂榻误儿童。
节序愁中都忘却，见人插柳是清明。登陴戍出吹弹乐，上冢船归语笑声。解事浊醪相料理，当权团扇正施行。悲欢寒暑君休问，花鸟年年管送迎。
寒食清明却过了，故乡风物祗依然。穷中有客分青饭，乱后谁坟挂白钱。落魄暖春为麦地，阴沉溽雨近梅天。闲情正尔无归宿，石鼎新芽手自煎。
板屋骤喧飞白蚁，纸窗欲雨暗苍蝇。长劳井臼惭妻子，近绝音书惜友朋。夜半苦吟堪泣鬼，日高甘寝祗输僧。意衰俗物何难败，才薄天公却未憎。
白发使君经世材，尽闲犹解畅池台。杂花屏障四时有，明月镜奁三面开。各坐山随人意看，正吟风递鸟声来。当年时雨堂前梦，得似从容此一杯。
莫轻数尺黄泥壤，埋却斯人后更无。山上自难生毒草，树间长见聚慈乌。樵耕可免凭乡俗，洒埽能来是学徒。后有宣尼须痛惜，待将墓额写呜呼。
江海悠悠雪欲飞，抱书空出又空归。沙头人满鸥应笑，船上酒香鱼正肥。尘土竟成谁计是，山林又悔一年非。平生万卷应夫子，两世知名穷布衣。
绿阴啼鸟春将老，古寺垂杨日未西。客子欲归风满袖，桃花无语水流溪。有人蔬笋忘饥渴，何处松楸杂笑啼。准拟一时僧榻畔，诗翁题后更谁题。
一百五日熟食节，七十一曲下山坡。寒暄相逢旧人少，风雨欲尽新林多。青岩不辞挂春霭，白鸟何处生沧波。途泥同兴不同调，我懒且休君更歌。
搜山马退余春草，避世人归起夏蚕。破屋烟沙飞飒飒，遗民须鬓雪毵毵。青山几处杨梅坞，白酒谁家榉柳潭。休学丁仙返辽左，聊同庾老赋江南。
霞屿风烟接渺溟，老仙万锸敞林扃。峰前雁起湖云净，池面龙来海雨腥。阅世僧闲头黑白，游山客爽句丹青。何缘飞去清源国，雨夜翛翛著翅翎。
邺侯家里书千架，杜老尊前屋万间。此事吾堪慰流落，迩来天亦妒穷闲。反风待祷真虚语，噀雨无方自厚颜。间挈残家过西坞，风流还许几生还。
莫怪诗翁不出山，诗多那得是山间。清溪欲暖鶑啼树，白日无人犬卧关。不惜野花簪素发，时凭春酒转朱颜。当年阮籍何曾达，直到途穷始哭还。
居官难得是全名，于守年多政转清。身为素王扶坠户，手提赤子出饥坑。使来公馆文书简，吏退私斋几砚横。似此雍容好风度，天边看着绣衣行。
怀人故国鳞鸿绝，避地春园草树长。四壁空存医俗具，千金难售卖呆方。共儿坐诵修吴语，有客行歌衒楚装。昨夜见花摇作梦，南风吹海白茫茫。
仙草漫漫路不分，钟鱼那许外间闻。凉天九月已飞雪，晴日西山犹带云。火后客夸新屋样，兵前僧惜旧碑文。藤湖只去招提顶，见说滮田可种耘。
一冈一涧一萦隈，新岁新晴始此回。莎坂南风寅蛤出，茅檐西日一禽来。人迷白路羊群石，水卷青天雪里雷。犹是深山有寒食，梨花无数绕岩开。
万骑南来驻不留，衣冠客此镇林丘。寒岩碎裂从中起，乱水喧鸣竟独流。故物今惟存寓马，当年谁为指眠牛。坟傍小寺终村俗，画柱纱笼护冕旒。
画鹢凌风汗漫游，雨声飞出万山头。江湖望阔边城起，吴越音多客思柔。野树有枝犹系马，官荷无叶不藏鸥。十年浪走红尘道，今日临城始识秋。
地逢平处亦萦回，不是逃兵底肯来。坡上一祠犹姓蔡，山前当路尽通台。高岩童去收桐子，邻县人过问藕栽。忽见深衣老儒者，清时不信少遗材。
急报传来又不真，迎门翁稚笑声频。情怀经苦思平世，颜貌缘愁似老人。兵后尚多难料事，山中谁是自由身。沙瓶酒酽鲑蔬有，领取灯花一树春。
耕休何处散烦劳，东埭西梁信所遭。溪水清清照鱼影，山风细细落松毛。无名野草疑皆药，有韵村谣例近骚。稽古祗堪农圃用，莫将车马误儿曹。
贫贱知心老弟兄，祗疑相得似前生。避穷无地犹贪学，负谤如天底用名。兵后脱身宜共惜，书中薄业尚堪耕。殷勤预约频频见，未见亦须频寄声。
漫天萝蔓断追寻，犹有人嫌未苦深。屋古渗当风雨气，僧驯化得虎狼心。松花昼暖蜂科蜜，梅子春残鸟恋阴。不应初来便忘去，身闲处处是山林。
江南最好说苏州，傍得闲官也自由。市舍酒香春四坐，湖田租熟雪千舟。歌成烂熳乌丝写，意到萦纡画鹢游。我亦少年心性在，经从准拟作遨头。
人间岩石乱纷纷，严子台名最喜闻。何术缩渠千里脉，有人分得两峰云。天边路远星还动，江上潮回日又曛。解道泥途等轩冕，东西更有范希文。
节物悠悠不负公，江行三日雪花风。云侵贺监山亭白，日在徐仙海岛红。自笑得雏如病鹤，也思结伴附归鸿。何时办得村田活，粝饭鱼羹百指同。
白发微官小祝同，也随年少踏春风。乡心几夜马生角，世味一时龟脱筒。红旆戍楼花整整，绿莎溪路水茸茸。归来健羡余公子，卷帙如山一览空。
八月暄暄似小春，鄞江归客楚江滨。梦中鲈鲙紫莼菜，画里纻袍乌角巾。不枉夸张别风土，有时吟啸杂仙真。年高官满身轻健，聊复婆娑亦可人。
白露西风湘水清，苍霞南岳晚天明。离家休说三千里，行道新看第一程。橘味熟来思母遗，草名疑处教儿评。人生谁是安居者，早拾貂蝉映父兄。
葫芦城下草平沙，狼牙峰前溪吐花。晴日路尘清野马，空林人语乱神鸦。馋思火瓮生烧笋，渴爱山炉熟煮茶。投老远游何所惜，为君欢坐岸乌纱。
一舸悠悠醉又醒，溪山无语意分明。龟身何日化苍石，鹤背有人游紫清。百榼颁空看少俊，千金难买是春晴。筵端宋玉尤骚绝，游戏长歌复短行。
溪上轻云去若飞，花间密石静相依。迟行自爱款段马，杂坐谁嗔短后衣。江海于人元不薄，风流如此欲安归。集贤学士吾兄弟，近日音书亦较稀。
振鹭庭中饤坐身，行藏空寄软蒲轮。上来鬼泣荆山璞，猎罢人惊鲁外麟。死肯扣阍排贵幸，贫犹倾橐施乡亲。平生一一明经术，隽永依然世泽新。
斗粟千钱不易酬，海风吹断寄诗邮。谁家盛设蟹黄餠，有客翻披狐白裘。春树自随冬树老，官河长挟野河流。隔生兄弟何须说，来作城南十日游。
人生随分有清华，万竹冈头第一家。甃堑水温初荇叶，粉墙风细欲梨花。衣冠苍皓迎如画，缃素朱黄积满车。从此儒林添脍炙，老夫先借小诗夸。
趋闽渐近解闽吟，公子来时夏欲深。卷地翠棚榕树驿，漫天红锦荔枝林。官庖隽永多珍脍，野语啁嘲有怪禽。风物自佳难逗遛，浙江归棹待相寻。
金华瓌秀抵仙都，雁宕石门天下无。眼见朱幡出云雾，手提丹笔洗焦枯。海鱼味爽休多食，岭马程艰合缓驱。定有车前投贽者，幅巾麻褐是真儒。
六十三翁尚美髯，今年添尽白毵毵。心如晚路思家马，身似春筐欲茧蚕。无事官曹容岸帻，有时书帙当清谈。风情最苦汤公子，家世衣冠旧汝南。
来往通家不厌频，青山心性白云身。阴林石溜风传语，霜月溪梁水写真。岁俭鱼鲑难猝致，天寒乌鸟自相亲。燎炉薪暖糟床响，随分欢留作好春。
祇怜地僻少过从，更许年衰养惰慵。行健有时寻近局，起迟尝日到高舂。鹿皮冠野频频戴，鹅顶蔬粗款款供。儿女团栾俱在眼，独怜无信过吴松。
江海三秋古鄮城，山林百拙剡溪生。归来乡国方为客，绝尽交游更畏名。白帽管宁形态丑，黄金季布语言轻。荒斋竟日无人事，自作长歌寄好声。
脱命归来意恍然，余生堪喜亦堪怜。财逢乱世真如土，人到穷途始信天。问讯比邻晡爨后，呻吟儿女夜灯前。明朝又作安西计，饭后谁家沁雪田。
经秋心事转衰颓，客舍山村病眼开。识路牛羊缘坂过，通家燕雀下檐来。饥从野榼分蔬饭，渴指邻帘贳黍醅。世事百年谁较是，髯公鼻息昼如雷。
去年九月江城角，尚得临风把一杯。今岁并无黄菊看，谁家更遣白衣来。身犹是雁飞难泊，时不如潮去解回。还有南山会人意，晚舟相对碧崔嵬。
江海悠悠不为名，年深识尽世间情。于人有信惟潮候，去处无嗔是鹊声。新欲收书添累重，旧曾学剑向财轻。如何此日投闲迹，又结精庐傍古城。
江上秋花无数生，红红白白照江明。当年茂苑看曾厌，今日荒村望急惊。泣雨羁臣愁去阙，歌风艳女惜倾城。萧条欲别那拼得，移向东篱配菊英。
山回水抱西峰寺，二十年前日日来。一出居然负丘壑，深藏还此远风埃。农樵识面逢多问，鱼鸟知心见不猜。家世剡人须住剡，相寻未识百千回。
南宫通籍唐先辈，白发天寒海上洲。五鼎已推华屋梦，一尊犹及少年游。桃源有吏今安避，铜雀何人死亦休。祗羡龙钟老禅伯，倚栏无语看沙鸥。
客里光阴取次休，嫩寒一夜袭衣裘。不须多畏赵盾日，正好深悲宋玉秋。红叶旧题犹在手，黄粱新梦又从头。余粮栖亩犹围坐，此事输君第几筹。
漠漠溪风吹路尘，白岩山下几穷身。秋深竹色老于树，昼静鸟群喧胜人。何处人家藏剡录，有时行客裹唐巾。平生笑杀禾翁子，刚为乘车弃负薪。
客路秋深又送迎，狂歌烂饮慰飘零。风前数发茎茎白，马上看山段段青。古穴无丹生洞气，高林有鹤避潮腥。明年更欲三茅去，拟借新笺道德经。
不知何处起钟声，云作楼台雾作城。洲上稻肥初起墢，山中梨巨旧传名。林疏野地惟多石，气湿炎天亦少晴。东畔有潭闻险绝，岩前时现老龙精。
一区鸡犬白云巅，乱后来看意惘然。劫火尚余唐殿宇，土风宁是晋山川。沿溪客散三州路，并寺僧耕百亩田。欲访纵由题作句，矮碑祇在近时镌。
四时昼夜有成姿，用舍行藏亦易知。祭器无周应独抱，儒冠有越莫空资。乱由径窦人皆笑，不出门庭鬼亦疑。千古常经川上水，莫将闲气动诗脾。
晦翁去后道无传，智水仁山尚宛然。一室落成方翠碧，四书未竟已黄泉。心留雨暗云深处，魂在月明猿哭边。山上仙灵还聚合，虹桥消息问何年。
弄舌仪秦久厌看，无言混沌自安闲。人心何日无尧舜，道学终天有孔颜。五鬼不磨吾道义，二秦长是此江山。窗前宿草根长在，万古春风去复还。
壮岁声名动洛阳，重重皎日出扶桑。笔锋刚劲万人敌，文阵纵横百胜场。天下文明仰龙见，胸中韬略困鹰扬。唤回三十年前梦，抚案挑灯感慨长。
半挑行李出蓝关，便觉前程地步宽。鲸力冲开千里浪，龙光射破万层峦。逢人切莫谈边事，开口何须问故山。贫杀一身无足道，苍生百万要平安。
识道知时乃圣贤，合人统物一之天。两间惟有心长在，万变咸归理自然。王屋大行从艮止，北溟南海谨坤先。行藏悉是乾龙体，要得无惭只在渊。
一片真纯要反观，纤毫外物不相干。乐天岂向青云乐，安土须从陋巷安。日出扶筇天地喜，云深拨火鬼神看。化机何啻亲兄弟，但与为徒有底难。
杂沓平原起电红，凭陵势欲逼青峰。草芽不问新开甲，蛰户尤怜乍启封。何暇彻侯分玉石，略如伯益逐蛇龙。际天逸德无人问，独倚高楼到晚钟。
仓庚杜宇已喧卑，出地奔空独尔迟。六合中间皆起处，一更前后恰来时。吝蜗封闭俄惊破，迷蝶沉酣恐未知。菌蠢蛰龙安静退，不妨奋豫小愆期。
朋友之伦在天地，何啻玄璜耦赤璋。不聆玉人春风话，禁得铁衾秋雨床。几人超距作貔虎，三尺弱孺思蛮强。几回合眼在丹碧，讲谈帝伯铺皇王。
战国诸公敝一言，磨喉砺舌乱乾坤。仪秦已作风霆过，范蔡方为河海翻。荣耀须臾空自喜，真淳毫发了无存。但怜三代遗孩稚，流血成河暗本原。
男子须为颜孟徒，文章义理视公沽。不穷六籍不为学，未了三才未是儒。当作大鹏辞斥鷃，又如快鹘入群乌。泰山到顶无多路，不肯攀登直是愚。
入城一见便金兰，青眼论心视肺肝。日用共为时世笑，昼眠常见鬼神看。狂歌雪里忘年老，高卧城中傲岁寒。但愿康宁百二十，年年斫雪访袁安。
苟食媮衣岂足论，诸公何见为开尊。诗书虽读道何有，爵德咸无齿敢言。泉下年年孤祖考，眼前事事负乾坤。幸随草木酣秋色，晚节黄花别立根。
商岭高风动帝皇，商岩清梦到君王。故将琴剑诗书室，结向烟霞水石旁。紫气遥知穿户牖，青松应不隔垣墙。后堂且设彭宣席，未许鶑鶑燕燕忙。
五典三纲宇宙人，千金九鼎祖宗身。茶租急切同胞义，冰蘗规模一个仁。日月照临伦理得，山川回合栋梁新。教人以意非言语，此事由家更及民。
宇宙中间此考亭，接连千圣集三灵。乍年松柏参天翠，无事莓苔满地青。道统拳拳俄栋宇，人心隠隠又雷霆。世间万事无难者，但把纯心对六经。
世事悠悠一转头，断云荒草古今愁。青山北去黄河隔，白日西飞东水流。秦有金牛开剑阁，楚无熊虎割鸿沟。无情萧寺峰前月，几夜蛩声影半楼。
生贤造物意何仁，一本从来只为民。择取易中五阳卦，要令到处四时春。黄扉紫闼终行志，碧水丹山且爱人。满县栽花祇悦目，桑麻雨露是公真。
富贵能无不俛眉，太玄久作覆瓿资。柴荆昼刻声何驶，芹草春风浪已披。似此深心宁为己，其如浅学谬蒙知。位无大小心惟一，已是当年吐哺时。
引蔓牵藤寸管头，扶骊剔蚌出风流。三千龙女抛珠佩，一个儒生拥碧油。莫是前生封即墨，便堪作酒博青州。齐奴倘会清妍意，免得红裙逐翠楼。
缉熙正学勿虚过，立志悠悠得几何。黄卷工夫当猛省，青春齿发莫蹉跎。笔头有焰由充养，镜面无尘在洗磨。六籍四书无释手，胸中治具看森罗。
帝里春深草木苞，御河滚滚浪翻桃。万千红紫迹如扫，九十青皇寿已高。南国江山归梦远，东宫松桂昼阴交。丘园喜有平安报，新竹初成集凤梢。
万事无非理数成，吾徒但向此研精。介鳞有分当咸若，麟凤何缘许瘦生。愧我诗书空盗窃，喜君学易有功程。相逢亦似非人力，十载昏花一日明。
畴昔鳌峰乍盍簪，为予一动伯牙琴。文明济济英雄集，祭礼洋洋上圣临。古道违时成握手，狂言骇俗赖知心。群居离索非今日，宿草萋萋得讣音。
霞边鹜表见罗浮，左右东南数十州。天近先看洗光日，地高略数下滩沤。乾坤广大千峰玉，人物英雄百尺楼。衰暮来兹更重九，菊花须满雪霜头。
万化区中总莫逃，范围不得是清高。天将萸菊温存晚，秋把山川贴助豪。祭祢五更荐仪礼，上楼万境㧛离骚。化工似欲重重九，催促霜前办两螯。
安得茅茨美化流，弦歌多著武城游。文章久矣经天地，孝悌非徒淑党州。惟有命焉轲不谓，贫非病也宪何羞。曼相能使人相类，莫信诗人浪诉愁。
莫逐嗟卑嗟老流，谋身先向吕宫游。力耕不怕水和旱，笃信能行貊与州。寡悔到头终得禄，不恒自古或承羞。藜羹布被君休叹，五十无闻却是愁。
去迹来踪莫可寻，辱人头面与衣襟。若为虮虱虫蛆类，亦享轩窗庭户阴。六合中间不知数，两仪化育亦何心。手弹剑击皆迁怒，只待霜风响竹林。
绿霜和雪揉为裁，消得玻瓈紫玉杯。扰扰开时违赏玩，匆匆落去谩迟回。颠迷蝶梦留蜗国，荏苒龙珠入蚌胎。急作招魂倾桂酒，尚余半面在苍苔。
自君綦迹绝兹邦，共讶君为采药庞。疾景更先伯淳一，佳儿独欠郭公双。一经有托死何恨，兼善未酬心肯降。泪满平生师友事，山中几度酒盈缸。
天公大似慰颜贫，二月满园瓜子金。不问异根仍异味，尽令同色亦同心。轮蹄见弃各有路，蜂蝶争趋亦若林。魏紫姚黄来课此，如闻太古篑桴音。
华实根荄若个般，深知始解识咸酸。争春岂敢当红紫，贴地何能助碧丹。未说余膏尤济用，最令中色直堪餐。洛阳个个知扬拨，此物却无人会看。
书债如山未有涯，幽怀耿耿夜眠迟。官无蝈氏蛙何横，天静狼星狗不知。谈易入神山鬼笑，端襟持镜玉蟾窥。悠悠窗下新功小，羞见凌空万玉姿。
便是人间一洞天，堕樵煮茗昼腾烟。深春笋蕨千钟禄，落日渔樵三岛仙。一脉甘泉生白石，数竿修竹对青毡。天关九府高无路，莫助椒芹献小鲜。
衮风柳絮乱溪桥，一抹轻烟野外遥。独钓渔翁占江上，耦耕农父伴山腰。黄鹂百转趁红日，白鹭一行登碧霄。只怕时光如水迅，前村忍听一声蜩。
云作交游山作宾，道心为主自安贫。柴门无钥见同物，竹帛有名终累人。绿水一潭澄静性，青山万叠裹闲身。纷纷望拜马蹄下，不见胸中万斛尘。
先知老嫩辨精粗，又识寒酸与富腴。要落前人旧窠臼，也须作我大规模。英豪好是不缘酒，妥帖岂须由撚须。最好尧夫击壤集，胸中闲气一毫无。
摇膝支颐未冠年，已将采撷胜雕镌。未能动地惊天句，且诵吟风弄月篇。击壤莫抛康节集，煎胶可续上林弦。东山七月无人解，只是周公学有源。
一朝积雨豁然收，待我凝眸百尺楼。远远修眉明碧落，棱棱瘦骨出清秋。同姿远岸遥生霭，一意寒江亦露洲。此即化工无信息，天机衮衮不曾留。
炎天积雨气如秋，今日新晴快倚楼。神女收云清客梦，羲和鞭日慰民愁。昨朝苔砌行蝼蝈，破晓松梢乱栗留。暑气犹轻如四月，欲从溪上问轻舟。
四围碧玉绕盘河，六月此为安乐窝。且喜身心各清净，但愁岁月为消磨。洞门开辟元无锁，暑气羞惭自倒戈。只要人心明内外，红尘取此本无多。
暑威赫赫甑寰区，绕屋琅玕足自娱。四面尘埃浑不受，一年炎热竟成无。绝稀人迹天同处，阅尽诗书日未晡。为惜分阴故来此，时人疑是七贤徒。
云屏屏断乱山稠，中有青螺百尺修。拔萃出群高地步，导前拥后作班头。上连霄汉不盈尺，俯视冈陵总下流。吾道与君亦相似，功全一篑便相侔。
经纶一札急农功，骏发公私四海同。妇馌尚存豳国俗，耦耕不间楚乡风。乌犍纷乱烟云里，布谷焦劳风雨中。陇外辍耕相贺处，年来隳突绝西东。
浮杭江海备间关，金甲煌煌亦厚颜。一夕苍黄生病眼，百年丹碧照青湾。但闻兀术声翻海，不谓罗延力拔山。琐琐废兴何足道，伤身空在暗香间。
章甫公西愧点雩，断缨子路羡柴愚。天知人弃终多福，道屈身伸赖读书。有日官曹须忍耐，薰天声利尽欷歔。行藏谩似琅琊客，采药深山日不虚。
蝇头蜗角总虚名，公擅儒林一老成。四德兼全空翠袖，一丘何暇问苍生。书窗掩月鸡同梦，琴室临溪鱼识声。可惜哲人今已矣，尚存畏敬尽堪刑。
共君一夜话三生，语正投机君又行。溪柳效颦添别恨，岸花和意送离程。惊时莫问归巢燕，赠别愁闻求友鶑。今夜梦中重聚首，鸡声茅店已三更。
浮云尽扫暖微霄，去鹭归鸿入望遥。积雨才收平野阔，夕阳未卷大江豪。近看飘絮如千叶，远见修眉若一毫。不有危楼高百尺，也应无处可呼号。
志欲钻研探本原，圣言争柰远如天。爬沙愧我迟而钝，穿石输君敏且专。方识立身须广大，也知去道每轻儇。若将中正在正鹄，砥镞磨锋必入旃。
无一能攀古圣贤，仅能澄净一腔天。新于梅畔见无极，久向心中阅逝川。文畅惠勤同锡饭，东园甪里共衾眠。仪秦肩谷难参错，莫怪香山去学禅。
别后相逢各问年，依然绿发对华颠。闲云独占半间住，伴客那无一榻眠。酒为愁多全欠力，诗因料少未成联。却怜壁上留题句，时有闲情到月边。
讲堂寂寂夜鸣蛩，苦为儿曹课日功。道体浑沦参太极，皋比冷落坐西风。研朱点易露华白，剪烛谈经帐影红。礼乐斯民开治教，闽中常衮蜀文翁。
离离秋色上梧枝，向晓烟云冷砚池。绛帐谈经千古道，青山对酒几联诗。西风红叶林边树，夜雨青灯鬓上丝。竹瘦荷枯篱菊净，暂韬笔砚彻皋比。
芦苇西风雁影孤，凄凄凉气入郊墟。铁檠灼烁三更雨，道脉精微几卷书。潘鬓星霜愁发短，韩堂风露故交疏。朝廷有道奎星显，何苦蓬窗守蠹鱼。
阳台春梦逐浮云，灯影西风独闭门。一点清心霜六月，半帘红叶雨黄昏。守符终古渐台水，坠血经今金谷园。何事文君无雅操，琴声一动便思奔。
不思粉黛学倾城，心对冰壶贮月明。魏国节操成令女，湘江竹泪泣娥英。床头明镜春容减，桑下黄金秋叶轻。守静不因时物感，西风荒草自蛩声。
一盏残灯对影居，凤飞西去彩鸾孤。毁身令女生全节，沉水齐姜死守符。月色半帘闲翡翠，蛩声孤枕冷珊瑚。柏舟歌罢尘埋镜，淅沥秋声在竹梧。
夜床辗转恨明迟，晓发梳寒倚竹扉。树影纸窗风作色，蛩声壁罅月流辉。三杯白酒穷年客，满箧红尘隔岁衣。遥想白鸥江上路，蓼花枫叶雨霏霏。
玉露金茎晓发寒，秋风仍作去年看。蛩声疏雨长为客，雁影残蝉独倚栏。钱砚窗棂云影淡，丹枫溪曲水痕干。西风曾与黄花约，拟掇繁英贳酒餐。
二尺书檠对影居，西风吹雪上吟须。云边月色人千里，竹里秋声酒一壶。客思迩来红叶乱，雁声南去白云孤。季鹰自是知机者，一念莼鲈便到吴。
书余饮水枕长肱，四壁啼蛩诉不平。月色满窗诗骨冷，露华半枕梦魂清。西风岁岁长堤柳，流水朝朝沧海情。红叶山深无雁过，残砧几处捣愁声。
游丝闪闪挂虚檐，翔隼号寒华岳尖。白发束来闲点易，乌衣归去寂钩帘。三千客路飞枫叶，四五人家卖酒帘。鱼笛水寒江上晚，半丛豆叶雨纤纤。
满楼明月调云和，五十弦中急雨过。彩凤拂衣鸣翠竹，素鳞鼓鬣出寒波。凄凉楚客新愁断，清切湘灵旧怨多。一曲更沉人已静，江头云挂绿嵯峨。
朱弦声奏彻云清，有客沉吟倚柱听。遗响一时存楚曲，断魂千载写湘灵。珠随明月生沧海，船挟悲风过洞庭。弦索无言胶柱倒，遥遥江上数峰青。
五十朱弦不与琴，一弦一柱调清音。南华唤醒庄生梦，西蜀传留望帝心。鱼跃沧波风袅袅，凤飞丹穴月沉沉。此情不待铿而作，一揽新声见古今。
秋园八月开桃花，数枝冷淡无光华。北风萧萧吹汝寒，汝发非时谁复看。墙下牵月颜色鲜，故园欺汝相萦缠。何不藏英待时发，自有阳春三月天。
借得千岩一卷诗，吟窗尽日不停披。苍波溜雨岷峨柏，赤石封苔岣嵝碑。不是胸中横屴崱，如何笔下许瑰奇。还君此宝文房里，应有神明为护持。
接石为巢瓦缝欹，家风惟有白云知。连筒远取煎茶水，种竹先寻挂衲枝。庵小偏涵新世界，山空不见旧亭池。清宵一段西来意，林影参差月上时。
万片鱼鳞淡欲收，横空不碍素光流。山河寂寂千年事，风露娟娟五月秋。且作希夷闲枕石，惜无李白共登舟。细看白兔何曾夜，应使深山魍魉愁。
花萼相承二月时，深红浅紫总皆宜。好春安得长为主，落叶那能再上枝。烂漫不因晴日丽，披离非为晚风吹。世间荣耀霎时事，误尽世人人不知。
愁来自唱五噫歌，名利场中脚岂牢。君看青衫求热炙，我怜赤子有寒号。鹤沾卫禄犹堪薄，松受秦封岂足高。家在荻芦丛畔住，分当蓑笠钓江皋。
抗尘走俗令人憎，因觅桃源作此行。畏日烧空时事恶，飞泉泻石道心生。青天尽处孤舟渺，好鸟鸣时万壑清。一老头陀癯似鹤，殷勤煮水爨风铛。
五年不见复卿回，有客传言卿欲来。苔石生尘亲手扫，蓬门久闭令儿开。苍波摇月银成片，白鹭巢松雪作堆。料得城中无此景，速宜相就倒金樽。
三年挂搭此丛林，今日重来思转深。雨过残阳如月色，风来老树作潮音。青山历历留人住，白鹭悠悠契我心。日暮荒村苦无伴，虚廊曳杖自行吟。
桐下归来学钓鱼，岁寒相伴只鸥凫。何期天上郎官宰，肯到江边处士庐。仲蔚自怜头似雪，阿勤岂解唾成珠。郎君东阁相看久，莫但清吟废读书。
市尘不碍古招提，笑踏西风暂此栖。松喜客来如解语，鸟知僧定不曾啼。问禅爪向维摩合，觅句头因领当低。恐见黄花归未得，云间何处可攀跻。
青禽竹上弄毛衣，飞来檐头唤不归。清景每于诗里见，羁愁惟到海边稀。僧回古殿山矾落，客散风斋蝙蝠飞。独得青山已惆怅，此情犹是片时违。
几月环城万骑屯，一朝闻鞑便南奔。龙枯未必还忧螘，牛瘠胡为莫偾豚。典午既衰无管仲，吐蕃方炽有怀恩。临风一掬英雄泪，散作弥天暮雨昏。
千年成败事悠悠，独眺川原满目秋。底处归航来远浦，何人吹笛倚高楼。山和叠叠寒云迥，水带潇潇暮雨流。回首故家零落尽，樽前谁与语离愁。
天下四时秋最惨，况于人世尚流离。向来犬吠鸡鸣处，今见猿啼鬼哭悲。泪洒黄花金灿烂，寒生白骨玉参差。满山寂寞秋梧冷，正是愁肠欲断时。
怪事年来见未曾，岸今为谷谷为陵。可怜龙向灵湫蛰，忍见猱来古木升。四载干戈多白骨，半宵风雨独青灯。腐儒未识皇天意，不信荆舒竟莫惩。
门巷萧条绝市声，吟肩终日耸崚嶒。瘦如华表秋来鹤，贫似丛林旦过僧。渴吻漫消茶一碗，枯肠不饱稻三升。交游岂是相违意，四十无闻自可憎。
为向东林问起居，更询李白近何如。携琴想对青霞顶，觅句应巡碧玉除。无复风流陪二老，空怜憔悴似三闾。冰霜凛凛河流断，安得双鱼送尺书。
孤烟落日是何村，向晚村舂隔水闻。白鸟远来全似蝶，红霞淡去却成云。愁同落叶飞无数，淡比秋山瘦几分。客寄他乡元寂寞，独行不是故离群。
花时莫负此良辰，信杖闲行寂寞滨。日入山头成鹤顶，风吹沙碛皱鱼鳞。飞来白鹭全成雪，倒去枯松半树春。似此江山孤绝处，故应着此苦吟人。
芦荻丛边日正长，人间乐处是江乡。溪童钓艇分鱼闹，蚕妇山炉煮茧香。疏雨漏天青破碎，冲风滚浪白猖狂。鸥沙犊草皆诗思，毋怪幽人觅句忙。
古寺栖身又两期，西风吹我鬓成丝。俗儿往往貌相敬，吾道悠悠心自知。尽去皮毛方是学，若无情性定非诗。可怜千载相传授，只为秦人煨烬余。
溪外青山山外村，数间茅屋掩柴门。青裙灶下偷窥客，白发堂中笑弄孙。乞火煮茶烧土锉，隔篱贳酒举匏尊。梅花不解留人住，山路归来已夕昏。
平头五十沧江叟，寄迹三家桑柘村。樽酒不知谁主客，柬书相伴过晨昏。有时独步来沙际，尽日清谈倚树根。一任傍人笑迂阔，此心欲与白鸥论。
片片桃花逐水流，三分春色二分休。禁烟时节家家雨，种麦田园处处秋。山际夕阳犹觳觫，林梢晓露忽軥辀。客中物候催人老，那更分成两地愁。
一枝筇竹度年华，自爱藤阴夹雨涯。野叟笑予衣落魄，牧童见客手交叉。染成众绿桑初椹，落尽千红楝始花。步至桥西水穷处，却随黄犊还吾家。
移居山北向山南，天遣清风接笑谈。无数凫雏穿稻塍，一群㶉鹜语茭潭。鹭临清泚贪心起，莲到黄昏笑靥含。却忆姚家古藤下，乌巾挂了旦眠酣。
田家一路到村南，尽是农人野叟谈。鸟过江来平入树，牛沿堤去倒行潭。蜻蜓影下波纹皱，𫁂䅉穗中秋意含。日暮东坡浑似画，倚风无数水荭酣。
断云将雨过桥南，谁想庄门憩雨谈。雀喜客来喧古棘，蛙嗔人过没深潭。莲房堕粉风初歇，稻叶抽珠水尚含。村酿沽来薄难醉，不妨此兴为诗酣。
草色苔痕挟雨骄，山斋一巷似渔樵。三叉路口时时犊，一曲溪流片片桥。风木参差泉上庙，烟帆来往海西潮。飘然忽起云间想，白鹤高飞不可招。
脱却簔衣下钓竿，岂无线路透玄关。斜风暂罢玄真去，明月来从太白攀。自是老怀俱惜别，偶陪清话不知还。夜来客枕秋声起，矶上苔痕入梦班。
笑推窗户揖青山，茶鼎松风入耳潺。老去已知今世错，贫来剩得此身闲。漱流枕石心长在，涉水穿林步已难。六十年来醉题壁，那知尚在白云间。
缺月黄昏照短垣，一灯明灭尚留残。衰颓但觉风霜苦，忧患不知天地宽。坐想兴亡成感慨，起瞻星象倍辛酸。冻琴弦断书帷冷，槭槭庭梧半夜寒。
纷纷败叶已辞林，四顾凄凉夜色深。月伴征人惊梦枕，风摇戌妇捣衣砧。失群孤雁千山影，无数寒虫四壁音。满目乾坤都是恨，头毛白尽更愁吟。
槐夏阴中鬓已秋，天风吹梦堕江头。水应难洗湘累恨，山岂能为柳子囚。尘世不知几端午，人生大抵一虚舟。愁来细把君诗看，压倒当时赵倚楼。
槐对青山五月寒，朝朝暮暮此看山。风来翠瀑青松外，人在珠宫贝阙闲。诗客归时文几静，棋僧去后画枰闲。禅床一被清眠熟，梦把渔竿钓碧湾。
忧患熏心两鬓丝，倚栏瘦影却斜晖。凄其十载不儒服，老矣一生犹布衣。未信此身长坎坷，细看造物实玄微。五更风雨自秋至，不见蚊蝇跋扈飞。
何处秋来在树间，旅中寂寞欲生寒。筼筜粉落见秋色，薜荔青凋带老颜。午枕尚犹飞豹脚，晓霜久已染鸡冠。流年偷向吟中换，老却诗人空等闲。
石铓如剑梦犹危，风帽桥边且任吹。山送落晖应恨速，月临归路不妨迟。欲从此夕颓如醉，试问明年健者谁。一笑樽前俱是客，可堪摇动菊花期。
遥想山斋客梦阑，朔风吹鬓怯栏干。黄花句里空相忆，青镜朝来独自看。绝似东坡来海上，胜犹贾岛渡桑干。木奴千树何须问，怀抱时因骥子宽。
日出潮回生紫烟，水光春色弄春妍。底须椒柏来为颂，且与鸥凫叙隔年。风动微波靴面皱，苔粘枯石佛头圆。老来须与溪童乐，争倚芦花学放船。
暧入纱巾淡淡风，倚楼客思话无穷。前山倒影摇春水，野火飞烟入暮空。无数舟人相尔汝，一群沙鸟自西东。江流不碍钟声度，和雨收来八句中。
故人昔日此留题，因入招提为觅诗。石鼓长存僧屡换，窟泉尚在马安之。风檐落叶仍唐桧，苔壁生尘且宋碑。蝴蝶不知春已去，过墙犹顾旧花枝。
芹泮西风寂寞滨，相逢不作白头新。人知叔向古遗直，谁识尧夫今逸民。自古文章差底病，历观贤圣莫非贫。老来安养浩然气，吾辈安能俯仰人。
秋风匹马柳江边，芹泮相逢意浩然。吏部文章悬日月，子长史记在山川。输君何啻百筹上，期我曾言千载前。造物无情吾辈老，后生谁可嘱遗编。
昔髧两鬓今白头，肯将胸次著闲愁。无边风月随宜乐，有分江山取次游。但得扪心无愧怍，庶几省己少愆尤。荣枯寿夭无为二，未死之前盍自修。
病余惟有骨崚嶒，节物催人祇自惊。肩比寒山为独耸，心将秋水觉双清。正冠落帽俱儿戏，采菊囊萸不老成。寂寞空斋卷书坐，欲持杯酒为谁倾。
夕阳半落红犹在，寒月初升白未匀。流水孤村天欲暮，颓檐败壁野无人。雀衔遗芥营巢急，蛛绎新丝织网频。欲问前朝无故老，髑髅落地路荆榛。
本是畏人嫌我真，何人使我入城𬮱。客中谁问张仲蔚，夜半有呼祁孔宾。万象不离心内易，一私坏尽世间人。半生说过行无寸，石火光中寄此身。
贫似山僧瘦似猿，病躯只合老山村。空床鼿卼无毡卧，破褐䍀縿有虱扪。作甫里翁垂钓艇，学猗玕子饮漥樽。前修追慕吾何敢，孤负西埔矩老言。
匆匆别后又秋凉，佳句遥知塞锦囊。闻道拾遗流落久，归寻小隠钓游乡。旧时邻曲浑如梦，此日江东欲断肠。拟待梅花携斗酒，访君船泊小溪傍。
对酒殷勤问后期，出门一步便相思。自从剡曲回舟后，长忆巴山听雨时。鹤发无成应念我，貂裘已敝欲从谁。归途不向盘中过，却被清泉笑恶诗。
三年云卧一身闲，惟有君来萧寺间。既是君平为世弃，不妨巢父掉头还。平生学道鱼千里，晚岁参禅豹一班。惟有圣贤真实地，吾侪努力莫辞难。
自愧身无济世才，茅斋高卧白云隈。堂堂玉立窗前竹，叠叠前铺砌上苔。白鸟去边春日落，青山断处晚潮来。逢人不必言时事，共把情怀对酒开。
吃紧为人毋自欺，吾犹失学况吾儿。人谁无过过须改，道不远人人莫知。一定万牛拖不动，少差驷马亦难追。如今老去空惆怅，八十年前尽背驰。
百年尚有一十六，天不穷人人自穷。未解寡尤并寡悔，若为知至又知终。如真可死何妨死，欲养不中那得中。无可奈何委诸命，狂澜终久必须东。
求约未能休厌繁，每于得处自难言。书曾过眼平心看，道不依形触目存。木本草根如有见，山巅水际尽逢源。可怜日月惟空过，休听钟声送黄昏。
莫把三才别立根，此身亦自一中分。四时环绕天包地，万片卷舒山出云。道在灵台常泼泼，气归元海自沄沄。百年保合太和内，老学无成恐有闻。
西风吹我鬓鬅鬙，独立庭中影随形。一岁露从今夜白，百年眼对老天青。经秋不脱无多树，近月能明有几星。惆怅前修人去尽，后生谁可嘱遗经。
磊落襟怀人不知，回头堪叹亦堪悲。杯残炙冷穷工部，齿豁头童老退之。十事有九不如意，百年逾八欲何为。早知人世暗如漆，只合灶间食蛤蜊。
谁信茅茨即玉堂，闲来清昼似宵长。二仪升降太虚内，一静消磨万意忙。忿欲俱空心自正，行持无力梦犹狂。可曾濯足沧江水，飞上云间千仞冈。
老至如斯更不愆，此生自断总由天。丈夫事到盖棺定，男子生随堕地缘。误读银车知昶拙，点成珠唾赖勤贤。孤槎欲泛千寻海，常望龙骧万斛牵。
独坐茅檐静养疴，亦知来日苦无多。此心不动穷无鬼，元气将衰病有魔。叹老嗟卑非我事，贪生怛化欲如何。平生不为浮屠惑，自此幢峰土一窝。
八尺空床坐养疴，老来真是病维摩。虚皇大道无为尔，造物小儿如我何。许大乾坤无处著，这些躯壳累人多。何当飞入虚空里，骨肉收归土一窝。
偶趁秋风一到城，市尘湫隘败人清。牵丝聊作逢场戏，举眼那知得月明。寂外幡幢皆古意，堂边萱草自秋声。因过方寸观心印，见得泥牛入海行。
心在江湖身在城，暂分禅座觉神清。秋深竹叶敲窗响，昼静蕉花照眼明。吟罢灯前窥佛偈，梦回枕上数钟声。未能参透庞居士，安得师门掉臂行。
玉液新𥬠彻底清，琼肌脱壳有余馨。嗜茶枉自为搜搅，食蛤空怜有典刑。脉脉客愁闲白昼，纷纷雨脚下青冥。此时一领仙家味，应使灵均悔独醒。
主人发兴在林泉，故凿方池翠竹边。波动日光翻素壁，水涵云影倒青天。蛙浮成字出复出，凫没有纹圆又圆。却意盘翁初到此，共看杨柳碧丝悬。
笑踏冬晴过一村，谁家松竹护柴门。初来犹似行婆室，良久方知鹿苑园。煮茗相邀论白业，据梧不觉到黄昏。娟娟梅树梢头月，不待开花已断魂。
一榻清风不用钱，卧看万里泬寥天。明星落落才数十，孤月亭亭照大千。但见衣襟如泼水，不知身世是何年。可怜玉兔空辛苦，捣药终宵那得眠。
二十四番花信风，到头谁白又谁红。寻春不用苦多感，有酒且须时一中。吾辈于人长落落，浮生虽梦亦匆匆。未知今岁沧浯上，握手论心几度同。
十二年前旧师友，书来欲拆泪成行。几回相忆人千里，往事追思梦一场。琴剑知辞南国久，干戈尚任北方强。伤心吾道秋容冷，遥忆师门数仞墙。
絮云初擘未成衣，笑踏青莎桥上归。诗酒堪过春日永，鶑花却恨海山稀。竹间弄笛留人住，麦外游丝绊鸟飞。满院东风不收拾，山僧何事苦相违。
青禽竹上弄毛衣，飞上檐头唤不归。清景每于诗里见，羁愁惟到海边稀。僧回古殿山矾落，客散空斋蝙蝠飞。独对青山已惆怅，此情犹是月时违。
天阴尽日黯无光，白骨纵纵横地霜。真鞑未多多伪鞑，拒王不罪罪勤王。昔持耒耜今兵革，人食糟糠马稻粱。正似镬汤无冷处，年三十六死为长。
黄屋南巡去不回，乾坤举目是尘埃。风轻山鸟犹啼恨，露重园花亦溅哀。只影独看西日落，满城争喜北人来。先生莫为浮云动，忧国双眉皱未开。
今古兴亡凡几回，垂芳遗臭等浮埃。蝶飞荒径趋时乐，燕宿颓梁为主哀。周粟不堪夷叔饱，汉车特载绮园来。书生恐被山灵诮，牢把柴门闭不开。
榻上残书已倦摊，幅巾藜杖出柴关。卜居宿鹭眠牛处，觅句残芦败苇间。心逐闲云横碧落，眼随飞鸟度青山。忽然信步苔矶上，又得渔翁作伴还。
松风一道作秋声，阅尽山僧相送迎。佛法西来随处见，梅花老去为谁清。亦知身是客中客，试问朝来晴未晴。一笑大雄山下路，幽人携手每同行。
弥陀岩下苍榕树，借我今年两度游。客思凄凉无奈老，水光潋滟最宜秋。便思乘兴归沧海，却恨知心远白鸥。日暮强随年少去，溪山好处尽成愁。
晚风残照岸乌巾，小借禅床憩旅身。坐对新花忘故我，行看古月照今人。聊为江畔骑馿客，难会云间驾鹤宾。泡沫风灯成一笑，近来东海又扬尘。
乱后黄花空满篱，惊心节序屡推移。微吟聊续潘邠老，一笑难逢杜牧之。浮蚁共伴今日醉，食糕空忆太平时。牛山泪落龙山宴，付与西风一样吹。
江湖漫浪两狂生，别后相思月一庭。期子未来灯是伴，逐贫不去笔无灵。诗书东阁头空白，势利迷人眼孰青。安得世无黄口辈，遍游天下作蜻蜓。
阳峰一别十余载，今日南关始见君。龟范马图俱寂寂，兽蹄鸟迹正纷纷。官名已逸归郯子，竹纪终须入汲坟。造物无情余辈老，后生谁可托斯文。
江风淅淅日将暮，庭叶纷纷天已秋。对酒欲消今夕恨，挑灯又动昔年愁。月如有意穿窗罅，虫故移声近枕头。百感关心不能寐，起开尘匣看吴钩。
家在浮曦江上住，胡为来此市廛中。残杯冷炙成何味，只研孤灯盍固穷。我本持竿钓鱼客，子缘识字入儒宫。何当共把丝纶去，明月矶头坐晚风。
𫛸鴂一声天地闭，谁知风月有遗音。清醒已脱尘中蜕，枯槁何妨泽畔吟。渔父不来湘水阔，重华一去楚云深。青镫半夜书帏冷，照破三闾万古心。
侬是寒江独钓人，曾偕樵叟见羲文。当时也似吞三画，今日翻难说七分。萱草不堪濒外望，梅花岂是野中群。解颐一笑明年事，未别先愁日暮云。
越雪从来招犬吠，平生独欠是为师。早知穷达皆天赋，晚觉文章与道亏。万斛客愁吾老矣，一生心事子知之。残杯冷炙成何事，空过人间五十期。
雨后溪虚有断云，绿阴拥出绛榴裙。一枝强续春余景，数点初收水上纹。今日高堂会宾客，去时此际避官军。人生若得长无事，莫遣匆匆别袂分。
客中四月衣犹袷，桐下今年米似金。惘惘江山归兴动，悠悠岁月主恩深。三春已过仍淫雨，百事无缘空苦心。五十三年堪一笑，白头底用觅知音。
十年前事付流水，清梦悠悠何处寻。老去谁怜三献玉，生来不受四知金。穷途赖有陈雷友，大雅应殊郑卫音。俗子纷纷败人意，何时握手再论心。
十年江上理丝纶，此日桐城喜见君。造化由来穷我辈，俗儒安得与斯文。人间腥腐荃俱化，圃内宽闲菊自芬。万里秋天愁不尽，取将风月与谁分。
古藤屈曲似龙蛇，飞上梢头故故遮。烟密真成一翠幄，风清不入五侯家。忽看落叶知秋早，偶坐吟诗到日斜。恐有飞仙林杪过，呼童为我整乌纱。
相逢海上不须归，两鸟天教一处飞。何必盘中为子所，苟堪钓处是吾矶。主人合让泉边屋，吟友来敲月下扉。闻道山阳曾好隠，此回休道孟光非。
衡茅萧索泣寒虫，独自吟诗句未工。败叶能令沟水黑，乱云不放夕阳红。半生辛苦空儒服，一岁蹉跎又朔风。不意穷乡有奇事，暮年得拜鹿门翁。
月澹蓬门揜候虫，穷通何必问天工。茶烹粟面纷纷白，灯吐花心灼灼红。屡改新吟添砚水，密翻旧稿护窗风。相逢莫道庞公老，览镜先惭似老翁。
落尽千林秋又冬，惭无生意岁将穷。是谁借得三春力，为我敷施十月中。种种草根含暖气，鳞鳞水面发和风。江梅剩放南枝蕊，欲策阳回第一功。
历尽风霜不受埃，始知渠是岁寒材。孤芳独洁无由俗，百卉争娇未敢开。江驿倾欹留月伴，雪山凝沍带春来。樗翁忘了桂花白，误道柴桑不咏梅。
初晓晴曦为写真，嫣然一笑换千颦。缘谁青眼终无语，学得黄金不济贫。生怕蛮腰来习舞，取为蝉翳去瞒人。无端飞作漫天絮，撩乱东风祇自尘。
太白仙人紫绮裘，千年遗像尚风流。狂来踏月共吟咏，醉后呼天与唱酬。唐室已无一抔土，浔阳今见几回秋。后身定是青霞老，何日分骑鲸背游。
当春一脉生生意，直到如今始洁齐。千树向荣知靖节，一庭交翠见濂溪。柳塘花坞心应懒，葵扇桃笙手自携。犹自清和未蒸溽，可人日日竹亭西。
托身萧寺已逾年，独掩山门守我元。醉旭一生耽草圣，老叉几度发诗颠。雨中裹饭无嘉客，月下携瓶有老禅。自笑五穷挨不去，缚船未了又烧船。
矛头淅米末途难，活计僧梳刖屦间。老去欢悰如泼水，向来愚见欲移山。身穿犊鼻朝朝冷，眼见蝇头字字艰。扶病来为村学究，始知穷乏累清闲。
一片闲云自在眠，人依乎地地依天。六经不朽道吾道，独学无成年又年。乡里小儿皆富贵，山川大海尽风烟。乾坤无著吾侪处，子在禅房我亦禅。
昔磨铁砚已成空，今掉孤舟作钓翁。百丈依依牵夜月，一丝袅袅弄秋风。梦回牧笛樵歌里，身寄鸥沙犊草中。独把新诗轻万户，故人相问有张公。
何处啼鹃送落晖，江山信美不如归。子期死矣今安有，元亮来兮昨已非。世事悠悠春梦断，人才落落晓星稀。白头老伴惟君在，安得相随绕树飞。
梅是花中先觉者，天才迥与众芳殊。朔风如铁为寒骨，暖日投金作细须。吐出奇芬春意思，描成疏影月工夫。玉容清润丰腴甚，无限诗人错道癯。
数间破屋住陈人，八尺空床卧病身。赤脚婢沽深巷酒，苍头奴买对江鳞。匣中菱镜难藏老，阶下苔钱不济贫。百念已灰何自苦，迩来喜与孟家邻。
片月黄昏挂客愁，杖藜闲过水西头。婵娟正喜临清沼，菡萏无端枕碧流。入暮江山浑似画，向南门巷已先秋。稻田尽处为沧海，时见乘风万斛舟。
秋逢重九亦将阑，换得黄花青草颜。节物只能催我老，人生那得似云闲。有心采菊非知菊，无意看山却见山。欲识渊明得真趣，夕阳倦鸟正飞还。
万紫千红转眼非，高斋惟与竹相宜。自从出地有清节，直至参天无曲枝。六月高标寒凛凛，三冬秀色绿猗猗。此君妙处无心得，道在虚中人不知。
一入紫云深更深，游僧亦喜不相寻。已无尘事败人意，时有书声杂梵音。浩气养成天地小，欲心扫尽鬼神钦。人生能有几七十，自爱当如百炼金。
皇帝书征老秀才，秀才懒下读书台。张良本为韩仇出，黄石特因汉祚来。太守枉劳阶下拜，使臣空向日边回。床头一卷春秋笔，斧钺胸中独自裁。
芝兰岂是为人香，浊世纷纷贵自藏。闭户不求如意事，读书自得养心方。卓然有见如参倚，操则常存勿助忘。但使天根常活泼，小园花卉亦相羊。
养气须令四体充，饥寒不动是英雄。常羞仲子徒三咽，稍似颜渊只屡空。举动未尝为物碍，精神若可与天通。氤氲开阖无穷妙，祇在绵绵一息中。
濴河无复见龙马，车子鉏商乃获麟。虞夏不存暴易暴，诗书何罪秦又秦。古来尚有拏舟者，今世那无伐木人。天地闭时应且隠，确乎不拔为潜鳞。
理欲分明有两途，何为捷径世争趋。岂愁今古无公论，长恨乾坤有腐儒。甘与徂徕为鬼怪，肯犹介甫接浮图。从来逆迪分凶吉，于穆昭昭不可诬。
维天于穆命无殊，人性皆由气与虚。贵贱何须为物役，芳菲祇合返吾初。读书自觉年年误，学道惟应念念除。辅世长民今已矣，某丘某水且樵渔。
我非欠缺圣非余，此性皆由气与虚。欲认存亡为出入，莫嫌粗粝慕膏腴。仰钻未得有门入，酬酢方知讲学疏。一息犹存毋敢懈，从今要下死工夫。
一裘一葛一纶巾，包裹父生师教身。不见分毫裨世界，空遗八十有年人。老无闻道安可死，间得读书惟一贫。四万八千毛孔里，从头看得总皆仁。
我兴视夜夜未明，擡头观星敬自生。万古不动惟北极，列宿环拱俱西倾。天光昭回泰宇定，人欲净尽灵台清。但能勿使旦昼牿，天理触处尽流行。
一物生生无尽时，落花啼鸟总天机。三千界内知音少，九十日余回首非。世事只今看烂熟，诗人自古爱芳菲。年年岁岁送春去，何日春能送我归。
独犬寥寥昼护门，是间也自有桃源。梅藏竹掩无多路，人语鸡声又一村。屋角枯藤黏树活，田头野水入溪浑。我来拾得春风句，分付沙鸥莫浪言。
孤臣垂死愈心伤，卷土重来岂望还。万里海涛鸣战鼓，千年灵气结浮山。鱼龙亦解齐殊类，犬马谁教到此间。留得御风魂不散，直须号哭叩天关。
孤馆萧条槐叶稀，暮蝉声隔水声微。年年为客路无尽，日日送人身未归。何处离鸿迷浦月，谁家愁妇捣霜衣。夜深不卧帘犹卷，数点残萤入户飞。
共说门庭王谢盛，谁知骨相岛郊穷。躬行自得前贤法，家礼犹还三代风。脚迹肯随权要出，头衔宁与浊流同。湖山寒食多新鬼，地下何颜见此翁。
国亡何忍家偏活，百鬼欺凌任所遭。老大伊川七分易，飘零正则九章骚。修持惯习甘辛苦，俯仰难容誉处高。日月时同来去异，云间应叹众生劳。
尝忆东华裹饭时，五千字挟海潮飞。臣愚敢避权奸忤，主弱宁知国事非。相马有奇堪下拜，屠龙无用只空归。江南文物侵寻尽，洒泪单传第一衣。
早岁出山交识广，晚年闭户子孙单。酒边谈笑俱成史，病后风骚尚可坛。直向九泉寻辈行，肯留百世说艰难。江空云冷衣冠尽，猿鹤羞人指亦弹。
拂石为床席白云，鲸鱼背上有归人。谏书檄草俱成血，野服黄冠再见身。麈尾悲酸浑欲死，灯前潇洒俨如神。更阑万籁收沉尽，地阔天高两主宾。
曾诵先生感寓诗，如今似写我心悲。西施贫处无盐笑，乌获饥来竖子朝。不士不农焉用彼，无齐无楚竟何之。光阴未老人先老，荒草斜阳泣断碑。
温公宅子富公池，并入尧夫户不知。百亩但添官里赋，一编惟说橐中诗。自怜老去无能役，正恐儿成不了痴。有口尚能夸尹在，莫教白髪困行移。
望尽西南一隙明，荒荒野色弄微醺。青烟白骨行人老，苦竹黄芦细路分。寒雁不来秋似水，故园何处草如云。高怀久为凭阑尽，更遣西风化白纷。
廿年无累一闲身，卜筑深源绝四邻。屋外桃蹊刘阮路，门前柳色义熙春。溪山处处从为主，麋鹿时时不避人。自是顽樗非世用，敢言盛代有遗民。
山水参差六曲流，此中绝境适天游。几千万类尘根净，三十六峰云气浮。翠耸层霄峦壑胜，碧笼静涧竹松稠。琼浆可致胡麻熟，瓢笠何妨为永留。
地偏不受点尘侵，日涉园亭得趣深。竹外移梅曾辟径，月中分桂定成林。云山环碧醉人眼，池水澂泓鉴此心。净几明窗潇洒尽，时携好客一凭临。
金谷烟花醉未醒，鼾边无梦到功名。十郎腹里长函剑，六丈胸中旧贮兵。天豕星沈狼有影，海䲡风紧鹤无声。如闻浩浩愁相讯，何日衣冠乐太平。
拟驾奇肱阅四方，转头又是海生桑。雁虽有帛难寻汉，猴纵无绯肯拜梁。泱漭黄流翻地轴，屈盘紫气贯天章。箧中留取秋兰佩，不识人间有水苍。
吴峰一髪暮云孤，愁向湘累讯故都。凤去只余韶乐在，雁来还有帛书无。杏坛有客陈孤注，平陇何人复五铢。歌彻黍离风雨恶，南山深处叫乌乌。
逖泉已矣又菇莸，半壁乾坤只恁休。频岁建杓移北斗，何人持节救东瓯。烟蜚樯𫇛风涛怒，云锁楼台日月愁。南望羊城天欲暮，可堪回首问神州。
箕冠如栉拥茅旌，谁执骍旄歃晋盟。遵海而南关气数，渡江以北少功名。火旗晻霭云藏阙，水阵周遭雪压城。一榻不容人鼾睡，那知雾岛是神京。
万里舆图入朔方，摇摇孤注海之阳。石尤风恶云藏轸，天驷星沈月掩房。岛上有人悲义士，水滨无处问君王。羲和指着乌飞路，去去虞渊暮色苍。
咄咄薰风梦已灵，手提孤注竟逃盟。南冠入海五百客，北斾归燕七十城。自信丹心终徇国，只惭白面不知兵。二爻无遁公知否，底事吴门变姓名。
同时人物今犹昨，只有先生死朔方。殿下青衣晋天子，窖间白髪汉中郎。平生东海心犹壮，千古西山骨亦香。三复累臣吟啸集，天荒地老气苍苍。
谁把南牙压武夫，到头还似二公无。矢心海上逃秦爵，努力山中匿赵孤。赤羽星沈迷辇凤，红旗风劲逐樯乌。三神杳眇人何在，留取丹心付董狐。
瓠俎桑弧莅旧盟，天将吾道寄山林。梧桐卧雨鱼生釜，梅坞吟云鹤伴琴。海上苏卿今白髪，山中杜甫老丹心。拟呼尊酒论今古，黄叶萧萧楚水深。
羞登广武议英雄，匣却吴钩弢却弓。幕下清谈王太尉，门前白马褚司空。一编衮斧风尘表，千古纲常天壤中。说与华阴扪虱老，何曾正朔在江东。
春风蒲柳曲江头，恨与春波不尽流。鶑唤新声啼绿树，燕寻旧垒认朱楼。百年骄豢吴儿脆，一味清谈晋士休。千古兴亡惟有泪，漫山花雨杜鹃愁。
啮雪沙场倦牧羝，空山流涕冷凄凄。上林不见朝来雁，函谷空闻夜半鸡。沽酒每怀浇管鲍，买丝端拟绣夷齐。忠贞反被忠贞误，愿借元龙百丈梯。
武陵春暖浩无涯，城下楼船陌上车。礼乐远传吴季札，衣冠旧是汉长沙。秋高剑气横千里，夜静书声启万家。非是避秦前日路，行人何必问桃花。
建水樵川隔几重，相逢孰意大江东。客行芳草垂杨外，春在柔桑小麦中。细雨疏田流水碧，残霞拥树远林红。浮生聚散浑无定，有酒何妨一笑同。
宫阙空悬胜绝奇，天然泉石画中窥。五峰指月攒寒玉，二水流云漾碧漪。鱼鸟身如游极乐，猿猴心似发菩提。沈沈钟鼓僧闲寂，客亦忘言自得之。
中秋有月更有酒，乐事赏心并二难。万里无尘银世界，一清彻底玉溪山。素娥伴兔夜无寐，仙侣乘鸾晓未还。老子南楼动吟兴，风吹香句堕尘寰。
不愁官冷客无毡，力欲回澜障百川。无己晚年工觅句，元龙豪气讳求田。焚章径解诸侯印，买酒时分司业钱。庭草池莲总春意，诗人只合住濂泉。
薄宦骎骎已及瓜，寒梅羞见旧时花。年来吟苦形成鹤，客里愁多鬓减鸦。浮世有身元大患，此生何处是真家。白云极目空搔首，归雁两三寒日斜。
壮志曾期捋虎须，中年跛鳖困泥途。糟𥻿富贵几场醉，卢雉功名一掷呼。世事看来真塞马，吾才祇可比黔馿。客游倦矣休归去，三迳可松园可蔬。
贞元朝士尽凋零，一世龙门羡李膺。靖节有诗题晋号，德公无意入襄城。床头点易朱犹湿，几上遗书稿已誊。收拾故家华萼集，翩翩三凤以文鸣。
归卧西楼理故书，幅巾羽扇一癯儒。家庭师友尊明道，古史文章逼老苏。蓬鬓蚤因时事白，荷衣不受劫尘污。呜呼天不遗耆老，雨泪如倾一束刍。
兀兀规规铁限门，须眉妾妇遍吾村。蜀南见日犬群吠，井底观天蛙自尊。守望谁为乡里助，典型藉有老成存。书生唇齿久荆棘，气不能平又一言。
收拾当年破敕黄，山中蕙帐梦魂香。风供松叶暖茶灶，云卧茆窗冻笔床。一雨鸣蛙乱深夜，数声啼鸟怨斜阳。风尘浩荡愁如海，怎得中山醉酒方。
别驾新除墨尚鲜，翩其凫舄已飞仙。床头空有栽花谱，身后应无买木钱。自古才人多薄命，如今乡国正思贤。累累孤寡相持泣，说与天知天也怜。
瘦筇支我上南山，才到山中分外闲。九十日春将解印，百年心事几凭栏。燕营一垒雏相庆，鹤舞三台仙未还。松菊把门牢闭着，谁人弹压此骚坛。
岁堂堂去逐江干，夜半东风送旧寒。爆竹声中人老大，梅花香外客平安。一番春事从头起，万里天衢著步宽。上下云龙平昔愿，拟摩短翮附飞翰。
骚坛分戍打愁城，奏凯梅边缓辔行。诗债填偿难一顿，酒缘结习是三生。未能范蠡浮轻舸，且学灵均赋落英。落魄半生成底事，沙汀月冷负鸥盟。
空谷寥寥绝足音，月明千里故人心。功名蝴蝶半床梦，岁月蜉蝣一息阴。王粲曾闻附刘表，华元何忍薄羊斟。买舟欲泛剡溪曲，安道门前雪忒深。
半年笔底种甘棠，棠未成阴又趣装。明月扁舟琴鹤共，西风一剑斗牛光。人生易散情如海，事会无穷鬓未霜。莫把屠龙斩蛟手，便携短棹钓沧浪。
老我江湖倦送迎，故人此别若为情。绨袍气义千金重，故纸功名一缕轻。我辈何心争鹜粒，人生到处有鱼羹。何时握手孤山路，共折梅花醉月明。
牛下高眠扣角歌，辔金裾翠重相过。江湖十载知心少，风雨一庭愁思多。君向青云腾骥足，我甘白髪老渔蓑。茅檐剪烛更酌酒，人世欢娱能几何。
月佩云冠白雪缨，枳花香里见诗人。武城半载尝闻政，洛社他年傥卜邻。四海人皆知凿齿，一蓑谁复识玄真。斯文共缔千年好，杯酒欢娱迹总陈。
芹宫地属淳熙祖，芸阁功成四世孙。千载诗书元气在，百年文献故家存。卷还赠券珍公帑，留取芳名榜圣门。当道宗工凤楼手，拟干椽笔刻玙璠。
豪气元龙习未除，扁舟撑月过丰湖。饭虽不足犹携鹤，累既无多合载书。野客惯曾怜郑老，诸公何敢薄相如。江湖交旧如垂问，为道衰颓只故吾。
嫠纬孤忠泣黍离，吟形如鹤不胜衣。参苓信美难供病，松菊犹存欠赋归。魂梦三千余里远，功名四十九年非。北山猿鹤多凄怆，独对梅花泪暗挥。
昔有道人张岩电，口不言钱似王衍。却言姓钱不姓张，滑稽玩世名犹香。昔有岩电今月岩，月眼神舌和天谈。江湖賸结贵人知，虽不爱钱犹爱诗。
罢郡归来三亩宅，化为琳宇入层云。楼亡莫辨藏书地，池在如亲洗墨人。特援忧勤规太傅，不将恢复许中军。世间何物无澌尽，英矩千秋万古新。
扰扰红巾起草间，旧游何地不凋残。归囊薄有桃花米，行路如经竹节滩。战马东来横杀气，扁舟北去解忧端。曲肱便结须臾梦，柳暗黟川把钓竿。
旧游曾记此山川，万事回头一梦然。蚤岁不知人易老，晚年方信世无禅。樵歌牧唱千村暮，鶑语花香二月天。人境了然描不就，山僧对我更谈玄。
竹楼新构喜初成，为检遗编课子程。山近砚池云自湿，门无辙迹草偏青。光团霁月盘书案，翠煖香风透画屏。旧业深怀期远大，心田寸许欲耘耕。
偃息林皋与世违，兴来长啸不妨痴。素怀欲辟留侯谷，僻性耽茹甪里芝。漫谓五湖真乐事，须夸三径足幽栖。时人何用讯名氏，久矣迂疏不自知。
南轩梅雨晚来频，雨霁轩清尽可人。不着东山双屐齿，偏宜渭水一丝纶。愁中托酒无辞醉，梦里看花莫认真。行乐随时吾事耳，乾坤何地不容身。
湖心一凸起金峦，举目浑如甑底看。偃月苍松多少树，敲风翠竹两三竿。石头苔藓痕常湿，叶底杨梅味带酸。谁学林君来结屋，风光应不让孤山。
乾坤何处不披图，觅胜谁从此地过。三相神功垂舜治，千秋庙貌壮勾湖。衢通瑞象无尘境，山隔眠牛有坦途。伏腊岁时同到此，祠前瞻拜一諠呼。
万古湖山一望央，紫阳道脉壮宫墙。佳朋鳞集互联榻，多士云从相共堂。地有金罍非福瑞，天将玉汝任纲常。要知学问无他术，只在工夫不怠荒。
驰驱数载倦来归，一任流光暗里催。缩首愿情忘势利，敛踪甘不受轻肥。动于沼上观鸥侣，静在松间共鹤栖。此外嚣嚣无别事，编茅插棘护幽扉。
槛外山花照眼明，独怜幽抱向谁评。因寻乐处诗为友，欲破愁城酒作兵。歌罢倦吟多少句，醉余强进两三觥。春光容易催人老，莫把污名玷此生。
忽逢阴浊气氤氲，四顾山河尽已昏。窗外霏霏成细雨，檐端渺渺缀浮云。朦胧咫尺人难辨，混沌东西路不分。若得一番风扫后，依然再觌旧乾坤。
四时天气促相催，一夜薰风带暑来。陇亩日长蒸翠麦，园林雨过熟黄梅。鶑啼春去愁千缕，蝶恋花残恨几回。睡起南窗情思倦，闲看槐荫满亭台。
闷坐书斋学诉春，漫思黄鸟转伤神。惟知弄舌娇和巧，不管行人喜与嗔。侵晓爱趋红树暖，移时又向绿杨新。始知春燕情何厚，日日相依旧主人。
晓来一雨忽初收，九畹分香绕碧流。裛露灵苗凝浅翠，迎风素质拂轻柔。自甘深谷同巢许，不羡巍阶并管周。物类尚知羞媚世，污名秽节岂吾俦。
天挺英才佐庙廊，千年懋绩炳旗常。悬弧偏喜民生寿，报国还期道体康。庭有芝兰呈晚秀，门多桃李毓春芳。微吟聊助冈陵祝，鹤髪乌纱映鬓霜。
自与吾朋聊外期，心旌切切望容仪。闻言回首非因错，欲语恁栏岂是痴。春酒破愁难作喜，鶑花供兴不成诗。有时会晤情何限，握手论文到日西。
先生仙去上青冥，收拾华词付六丁。遗像堂堂千古月，名公落落几晨星。文章有子传灯印，学校无人属典型。公论权衡嗟已矣，兴言及此涕交零。
承师受业忆同门，如水之交昔有年。痛哭鸰原情未已，徘徊𫛳舍意凄然。功名早领贤书荐，世业由来家学传。硕德晨星嗟已矣，试编遗稿泪潸涟。
蟾宫年少梦成非，桥梓空分桂一枝。酒圣诗狂唐太白，笔精墨妙晋羲之。商山早隔人间世，男子不成天下奇。闻道宝安埋玉树，一航秋雨寄相思。
自古诗人仕不高，伟人底事占诗豪。同年亲友俱三釜，半壁天倾空二毫。守我冷官巾与屦，任他巧宦带而袍。一篇覆瓿生光焰，地下修文想和陶。
合掌焚香敬揲蓍，数符大衍为君悲。生如玄德不为夭，命许宣尼只自知。方丈室中曾示病，三生石上又前期。他年认取本来面，依旧颠僧与退之。
发轫功名髪未华，转头世事已堪嗟。晚栽栗里归田菊，早看长安得意花。空忆去鸿留爪迹，祇今旧燕傍谁家。重寻陈迹真如梦，疏柳残烟噪暮鸦。
诸老凋零不忍闻，奈何天又夺斯人。汉初贾谊曾前席，晋后渊明耻屈身。尚想醉归松路月，可堪梦断草池春。同宗闻讣尤伤感，老泪无多暗损神。
年时父子记同登，讵意天从杞国倾。辇路春风三月梦，山庄夜雨十年灯。率更帖墨知魁梧，庾信文章迈老成。二妙风流今已矣，薤歌赋罢泪沾膺。
十载荒村共乱离，云龙上下忆追随。生前已饱撞钟问，死后方传覆瓿诗。此夕巷歌谁忍发，他年邻笛自应悲。伤心岂为幽冥负，重为斯文一涕洟。
文星陨向凤台城，凶讣传来验奠楹。天若假年加富贵，人生梦枕做功名。谪仙诗在晚唐重，坡老身亡两蜀轻。豪迈如今存者几，惜乎吾道重伤情。
枕窍荣名未一炊，谷陵事异賸堪悲。应嗟公子犹麟趾，无奈宗周已黍离。更恨并州同逆旅，何堪蒿里致哀词。诗书种有诸郎在，公死犹如未死时。
蚤岁看花遍上都，谓宜东序著河图。亭亭玉树风前皎，浩浩璇源夜半枯。自是死生存定数，绝怜神骏蹶长途。此行不返神清洞，应抗龙髯去鼎湖。
诸老之中骨相奇，天胡遽使哲人萎。每怀钓月池边乐，尚忆编茅亭下诗。隔面树云劳我梦，伤心薤露为君悲。典型已矣嗟何及，肠断天寒日暮时。
亭亭玉树世间稀，天与科名不与时。倍厚每生同族敬，风流多结贵游知。吾于鲁肃情偏厚，客谓文园疾莫支。抚几自悲还自慨，喜君跨灶有诸儿。
家住青山擅一丘，菜畦花圃足夷犹。哲人造物何悭寿，公子平生不识愁。鸡黍情缘成梦断，鶑花心性盖棺休。草亭吟卷今犹在，读向西风老泪流。
一榜科名萃此门，当时盛事诧衣冠。文章尔雅向歆上，标致风流晋汉间。泪洒铜驼已荆棘，眼看华屋又邱山。贞元朝士今谁在，些罢招魂泪雨漫。
风低健翮偶南翔，收敛虹霓万丈光。江左诸贤慕安石，贞元朝士独刘郎。尚期意气风云会，竟老英雄潦雾乡。如此典型今已矣，天乎莫诘意茫茫。
惊呼事定隔存亡，天地无情此恨长。冷落席门怜曲逆，凄凉诗法忆濠梁。此生结习缘犹浅，晚景追陪愿未偿。珍重韩公遗稿在，忍将展玩怕情伤。
北林苍翠拱岩𬮱，中起红楼迥照人。四面山河千古在，百年城市一朝新。夜深灯火明沙路，秋冷笙歌拥画轮。莫讶使君频宴乐，欲令盍郡物皆春。
人民城郭骇俱非，从此西迁西复西。曾是万家雄井邑，依然一段好山溪。津无可锁沈江渚，市不闻钟委草泥。碑碣更随年月换，兴亡往事向谁稽。
千古空传长乐溪，谁知乐极已生悲。凄烟断础祝家市，落日荒城柳尹祠。上起何年无信史，中更巨变有残碑。青峰峰下踌躇意，说与时人未必知。
烂漫家山景物妍，西风收拾下蛮笺。半分寒事梅花里，一段幽怀夕照边。渔唱凄凉招野色，雁行缥缈带晴烟。淮山只在栏干北，目送飞云重黯然。
喜得归来席未安，又携书剑上江干。莫陪亲戚话情愫，空指溪山说肺肝。客路几程来杳杳，天涯一棹去漫漫。故乡又被江云隔，写得诗成欲寄难。
杨柳和烟翠不分，东风吹雨上离樽。茝弦调急难藏恨，燕子楼高易断魂。锦字书成春梦远，玉壶泪满夜灯昏。马蹄想过长亭路，细与萧郎认去痕。
登高便可豁双明，吟外还能见物情。南北盛衰关大数，英雄得失总虚名。莫云千里乡心远，寒雁一声秋意清。江上白鸥应笑我，等闲虚负水边盟。
千古精忠日月光，恨无麟笔写堂堂。迁家耻作梁江总，辟谷谁知韩子房。死后十年应有待，轻生万里故非狂。有儿可拾江边骨，须信人亡道不亡。
成仁取义在于斯，一死君恩报未迟。杲日当空存正气，狂澜砥柱起常彝。孔明未复中原鼎，鹏举空搴二帝旗。可恨奸回移宋祚，阖门厉鬼泣秦师。
深院无人草已荒，漆屏金字尚𪸩煌。祇知事去身宜去，岂料人亡国亦亡。理考发身端自有，郑人应梦果何祥。卧龙不肯留渠住，空使晴光满画墙。
事到穷时计亦穷，此行难倚鄂州功。木棉庵上千年恨，秋壑堂中一梦空。石砌苔稠猿步月，松庭叶落鸟呼风。客来未用多惆怅，试向吴山望故宫。
老壑曾居葛岭西，游人谁敢问苏堤。势将覆𫗧不回首，事到出师方噬脐。废圃久无人作主，败垣惟有客留题。算来祇有孤山耐，依旧梅花片月低。
希武何意出山中，心事当年汉卧龙。行止但凭天作主，别离初不泪沾胸。定知晚菊能存节，未必寒松肯受封。大义昭明千载事，前程尽更好从容。
打硬修行三十年，如今订验是儒仙。人皆屈膝甘为下，公独高声骂向前。此去好凭三寸舌，再来不值一文钱。到头毕竟全清节，留取芳名万古传。
万叠青山只么青，从容时止又时行。斯文未丧予何畏，举世随流我独清。日月精忠今古在，丘山道义死生轻。吾翁铁脊文翁似，无愧渊明与孔明。
先生心事炳丹青，顾影何曾愧独行。商岭芝能如橘隠，首阳粟不似薇清。纲常正要身扶植，出处端为世重轻。安得寒泉来会宿，参同极论到天明。
山色愁予渺渺青，平生心事杜鹃行。霜饕雪虐天终定，岁晚江空冰自清。肩上纲常千古重，眼前荣辱一毫轻。离明坤顺文箕事，此是先生素讲明。
孤忠不忘绣衣时，跳足徉狂老乱离。鹦鹉不能逃圈网，麒麟宁肯受鞭羁。半生苦被名相误，万里甘将死自期。今日如公能有几，此身无愧作男儿。
君王不幸妾当灾，弃女抛男逐马来。夫面不知何日见，妾身还是几时回。两行怨泪频偷滴，一对愁眉怎得开。遥望家乡何处是，存忘两字苦哀哉。
风吹腥气满楼台，独倚阑干十二回。天入越江龙逝去，雨昏吴市燕飞来。旌旗闪闪千帆过，帘幕重重一笛哀。惆怅玉环何处在，海棠犹自向人开。
城南城北草芊芊，满地干戈已惘然。燕燕鶑鶑随战马，风风雨雨渡江船。小儒愁剧吟如哭，老子歌阑醉欲眠。一夜春寒花命薄，乱飘红紫下平川。
钱塘门外看新晴，舞蝶游蜂没一星。风挟断云横北𪩘，烟随飞雨度南屏。苏堤柳树照波绿，吴苑麦苗连地青。邂逅寻诗过岭去，鼓鞞声震浙江亭。
翠华扶辇出彤庭，蜜炬星繁天未明。鹓鹭分行江上别，熊罴从驾雨中行。绿波淼淼浮三殿，紫禁沈沈断六更。惟有周遭山似洛，不堪回首泪纵横。
钱塘江上龙光死，钱王宫阙今如此。白髪宫娃作远游，漠漠平沙千万里。西北高楼白云齐，欲落未落日已低。古人不见今人去，江水东流乌夜啼。
葛岭当年宰相家，游人不敢此行过。柳阴夹道鶑成市，花影压阑蜂闹衙。六载襄阳围已解，三更鲁港事如何。栋梁今日皆焦土，新有园丁种火麻。
重门犹钉旧桃牌，惆怅行人去不回。万种好花环曲径，一泓流水绕香阶。高台已见胡羊走，乔木惟闻蜀鸟哀。檐外竹梅森似束，邻翁时剪作烧柴。
湖边不见碾香车，断珥遗钿满路涂。门迳风轻飞野马，亭台火尽及池鱼。海棠花下生青杞，石竹丛边出紫苏。却忆相公游赏日，三千卫士立阶除。
诸公来此欲凭阑，秃树粘云湿不干。小燕正嫌三月雨，老鶑又受一春寒。楼头呼酒尽情饮，江上遇花随意看。莫怨人生有离别，人生到此别离难。
太学诸斋拣秀才，出门何处是金台。楝花风紧子规急，杨柳烟昏黄鸟哀。潮落潮生天外去，人歌人哭水边来。推篷坐对吴山月，几度关门击柝回。
痴坐书窗待晓钟，背灯无语意无穷。一家骨肉正愁绝，四海弟兄如梦同。西舍东邻今日别，北鱼南雁几时通。行行忍见御沟水，流出满江花片红。
吴江潮水化虫沙，两岸垂杨噪乱鸦。舟子鱼羹分宰相，路人麦饭进官家。莫思后事悲前事，且向天涯到海涯。回首尚怜西去路，临平山下有荷花。
阖闾门外草如霜，到此踌躇欲断肠。红阵教成人已去，黄池会罢事堪伤。将雏野鹿衔枯荠，挟子宫乌噪夕阳。越蠡扁舟漭无所，五湖风浪白茫茫。
维舟与客访兴亡，寺有残僧说故王。宝物已销龙虎气，奎章犹射斗牛光。为妖真女花藏墓，说法生公月满堂。邂逅一樽归路远，樵歌牧笛送斜阳。
惠山寺里北人过，古柏茎茎伐尽柯。三世佛身犹破相，一泓泉水亦生波。山林虽乐元非乐，尘世多魔未是魔。举似于人何以故，坐檐闲看雨霶𩃱。
夜来饮酒醉如何，酒醒方知事转多。赵国未衰廉蔺在，齐城将下郦韩过。鹊飞月树无依所，龙入风江漫作波。忽有好诗来眼底，画溪榔板唱渔歌。
渡头风起柳摇丝，丁卯桥边屋已稀。河草青青淮马健，江花冉冉海鸥肥。一樽酒对三人饮，八字帆分两岸飞。天末有人难问讯，仲连东去不须归。
小留甘露莫开船，我欲题诗寄佛轩。犬下修廊迎宿客，僧归曲巷背𣟴门。梅边拂石安棋局，竹外鸣琴荐酒尊。却忆市朝无事日，笙歌日日醉昏昏。
多景楼中昼掩扉，画梁不敢住乌衣。禅房花木兵烧杀，佛寺干戈僧怕归。山雨欲来淮树立，潮风初起海云飞。酒尊未尽登舟急，更过金焦看落晖。
杨柳堤边看渡船，金山山上访金仙。一江风起尘扬海，两岸潮来浪拍天。龙化老人频问法，狐为少妇窃听禅。此机何与书生事，且借方床熟昼眠。
焦山寺里白云堆，百尺危楼百尺台。持咒圣僧漂海去，寻诗闲客渡江来。雷轰古树蜈公出，日转虚檐燕子回。案上楞严都好在，昆明又见有新灰。
傍岸人家插酒旗，受降城下客行稀。南徐白昼虎成阵，北固黄昏鸦打围。乱后江山元历历，愁边杨柳极依依。櫂歌渔子无些事，网得时鱼换酒归。
扬子津头客子愁，孤舟欲渡意绸缪。蛟龙汹汹争新穴，鸥鹭轻轻下故洲。水卷岸沙连地去，风掀江浪接天流。试披陆羽图经看，洗鼎煎茶更少留。
江都王气逐浮沤，旧说维扬第一州。银烛夜攒喧凤吹，金鞍晓织卫龙舟。绿芜城上军声合，红药阶前客泪收。云散月明天在水，误疑身世落瀛洲。
薄暮舟维杨柳堤，手攀杨柳立多时。汉儿快意歌荷叶，越女含愁舞柘枝。月湿江花和露泫，潮摇淮树带风悲。长亭一夜浑无寐，与客传杯更和诗。
身如传舍任西东，夜榻荒邮四壁空。乡梦渐生灯影外，客愁多在雨声中。淮南火后居民少，河北兵前战鼓雄。万里别离心正苦，帛书何日寄归鸿。
白杨猎猎起悲风，满目黄埃涨太空。野壁山墙彭祖宅，塺花粪草项王宫。古今尽付三杯外，豪杰同归一梦中。更上城楼见城郭，乱鸦古木夕阳红。
台空马尽始知休，枳棘丛边鹿自游。泗水不关兴废事，佛峰空锁古今愁。风吹野甸稻花晚，雨暗山城枫叶秋。欲吊英灵何处在，髑髅无数满长洲。
百尺荒台禾黍悲，沈思往事似轮飞。洛中车驾秦皇去，沛上风云汉帝归。鹰入塞榆冲雁阵，鹘穿城树破鸦围。东徐多少英雄恨，留与行人歌是非。
晓鞭驿马入东州，瘦骨棱嶒怯素秋。天地不仁人去国，江山如待客登楼。市沽鲁酒难为醉，座咽胡笳易得愁。日暮凭阑穷目力，一行征雁塞边头。
一片秋云妒太虚，穷荒漠漠走群狐。西瓜黄处藤如织，北枣红时树若屠。雪塞捣砧人戍远，霜营吹角客愁孤。几回兀坐穹庐下，赖有葡萄酒熟初。
六花飞舞下天衢，万里羁人心正孤。收拾碎砖裨煖炕，掘穿平地结寒炉。行厨日给官中粟，递驿时供塞上酥。忽报传宣双敕使，王门今欲试齐竽。
晓入重闱对冕旒，内家开宴拥歌讴。驼峰屡割分金碗，马奶时倾泛玉瓯。禁苑风生亭北角，寝园日转殿西头。山前山后花如锦，一朵红云侍辇游。
晓出城南信杖藜，江乡小圃百花开。侑尊妓女骑馿去，顶笠僧官跃马来。几架秋千红袅娜，数行箫管绿低徊。隔河小艇人歌舞，摇荡春光不肯回。
蓟门高处小凝眸，雨后林峦翠欲流。车笠自来还自去，笳箫如怨复如愁。珍珠络臂夸燕舞，纱帽蒙头笑楚囚。忽忆旧家行乐地，春风花柳十三楼。
万里关河道路迂，出门一笑意何如。来时雨雪侵驼褐，归日风云蔼驷车。玉座喜闻黄石策，金台荣拜紫泥书。野人无以效芹献，一斗酒边双鲤鱼。
诗人骑马接官回，解后居庸怀抱开。冷地不禁风聒聒，炎天长见雪堆堆。昨宵我梦中南去，今日君从直北来。说尽穷阴无限事，呼童携酒上金台。
瑶池宴罢夜何其，拂拭朱弦落指迟。弹到急时声不乱，曲当终处意尤奇。雪深沙碛王嫱怨，月满关山蔡琰悲。羁客相看默无语，一襟愁思自心知。
愁到浓时酒自斟，挑灯看剑泪痕深。黄金台隗少知己，碧玉调湘空好音。万叶秋风孤馆梦，一灯夜雨故乡心。庭前昨夜梧桐语，劲气萧萧入短襟。
春事阑珊梦里休，他乡相见泪空流。柳摇楚馆牵新恨，花落吴宫忆旧游。渴想和羹梅已熟，饥思进饭麦初收。瀛洲归去琅玕长，月朗风熏十二楼。
九日凄凉戏马台，龙山高会亦尘埃。天翻地覆英雄尽，暑往寒来岁月催。人隔关河归未得，客逢时节转堪哀。十年旧梦风吹过，忍对黄花把酒杯。
天目山前景老禅，长安传法旧沙门。十年不见身为累，万里相逢舌尚存。漠漠尘埃凝破衲，凄凄风露袭归辕。到家定有秋光在，报答黄花满故园。
燕市人争看秀才，团栾此日会金台。葡萄酒熟浇驼髓，萝卜羹甜煮鹿胎。砚笔寂寥空洒泪，管弦呜咽自生哀。雪寒门户宾朋少，且拨红炉守泰来。
黑风满天红日出，千里万里栖寒烟。快鹰已落蓟水畔，猎马更在燕山前。白旄黄钺左右绕，毡房殿帐东西旋。海青眇然从此去，天鹅正坠阴崖巅。
沟水泸边落木疏，旧家天远寄来书。秋风冷驿官行未，夜月虚窗客梦初。流雁断鸿飞旷野，舞鸾离鹤别穹庐。裘貂醉尽一樽酒，愁散方知独上车。
十年旅食在天涯，到处身安只是家。雪塞春回邹衍律，霜营寒入祢衡挝。壶倾卯酒杯浮粟，厨出辛盘饤簇花。奴仆不须喧鼓吹，恐惊枥马与林鸦。
围猎看人放海青，黑山峡口路交横。飞鸿雨湿云天远，去马风寒雪塞平。归客北边关柝击，过军西畔寨灯明。巍巍殿帐毡房煖，衣铁冷深更鼓鸣。
凤衔紫诏下云端，千载明良际会难。金阙早朝天表近，玉堂夜直月光寒。宫衣屡赐恩荣重，御宴时开礼数宽。却忆玄都人去后，桃花零落倚阑干。
昔年变姓走淮滨，虎豹从横独怆神。青海茫茫迷故国，黄尘黯黯泣孤臣。魏雎张禄梦中梦，越蠡陶朱身后身。今日相看论往事，刘洙元是姓文人。
燕玉成行把酒卮，酒卮未尽即言离。宾鸿冒雨回峰日，旅燕冲风过海时。棹拨蓼湾秋斫脍，剑飞梅岭夜吟诗。明年有约重来否，一骑红尘贡荔枝。
芦苇萧森古渡头，征鞍卸却上孤舟。烟笼古木猿啼夜，月印平沙雁叫秋。砧杵远闻添客泪，鼓鼙才动起人愁。当年击筑悲歌处，一片寒光凝不流。
万里溟蒙起战埃，翩翩勒马出金台。同君远使山头去，如朕亲行岳顶来。野庙横斜挨老树，古碑颠倒枕荒苔。瞻天只有丹心在，香篆炉熏达九垓。
华山山木乱纷纷，铁锁垂垂袅袅猿。石齿齿前光烁烁，壁岩岩后势奔奔。奇奇怪怪云根耸，郁郁葱葱雾气昏。上上上头仍上上，最高高处有乾坤。
蹇柏枯松枕庙门，独瞻遗像酹清尊。紫芝奕奕浮香气，碧草纤纤没烧痕。羽翼已成犹有说，腹心相视更何言。高歌一曲归来隠，静看山禽哺子孙。
岩岩路径入空蒙，中有幽人旧日宫。野草败垣供暮雨，断碑古木管秋风。山川融结千年秀，天地包笼一世雄。从此不须高索价，高名过眼总飘蓬。
日西来到洛阳城，下马桥边信步行。红紫已无花烂漫，青黄只有草从横。风吹渭水秋砧急，月满秦川夜柝清。我醉欲眠眠不得，更听人唱楚歌声。
夜凉金气转凄其，正是羁孤不寐时。千古伤心南渡曲，一襟清泪北征诗。霜凝鞞鼓星横剑，风卷旌旗月满卮。旅雁已离榆塞去，帛书摇曳过江迟。
西风吹我度函关，古壑泉声静自闲。老子骑牛沙上去，仙人化鹤苑中还。断崖木脱悬残日，绝域云横失好山。旧说度关珠履客，一声鸡唱翠微间。
蔽日乌云拨不开，昏昏勒马度关来。绿芜迳路人千里，黄叶邮亭酒一杯。事去空垂悲国泪，愁来莫上望乡台。桃林塞外秋风起，大漠天寒鬼哭哀。
峻岭登临最上层，飞埃漠漠草棱棱。百年世路多翻覆，千古河山几废兴。红树青烟秦祖陇，黄茅白苇汉家陵。因思马上昌黎伯，回首云横泪湿膺。
寒更客起卷花毡，又勒青骢过玉田。一匊归心千涧外，十分秋思两峰前。蓝关月冷猿啼木，秦岭风高雁贴天。北望茂陵应咫尺，髑髅沙白草芊芊。
奉出天家一瓣香，着鞭东鲁谒灵光。堂堂圣像垂龙衮，济济贤生列雁行。屋壁诗书今绝响，衣冠人物只堪伤。可怜杏老空坛上，惟有寒鸦噪夕阳。